text:
SE KA THUSANG LELAPA | LENYALO
Na U ka Khaotsa ho Tšoara Molekane oa Hao ka Pelo?
BOTHATA
Ha u khone ho lebala lintho tse mpe tseo molekane oa hao a ileng a li bua kapa a li etsa; mantsoe a hlabang le lintho tse bohloko tseo a ileng a u etsa tsona ha li tlohe ka kelellong ea hao. Seo se entse hore u se ke ua hlola u mo rata empa u mo tšoare ka pelo. Ho bonahala eka ntho feela eo u ka e etsang ke ho mamella lenyalong lena le seng le sena mofuthu oa lerato. Seo le sona se etsa hore u halefele molekane oa hao.
Kholiseha hore lintho li ka ntlafala. Leha ho le joalo, nahana pele ka lintlha tse ’maloa tse mabapi le ho tšoara molekane oa hao ka pelo.
SEO U LOKELANG HO SE TSEBA
Ho tšoara molekane oa hao ka pelo ho ka senya lenyalo la lōna. Hobane’ng? Hobane ho senya litšobotsi tseo lenyalo le lokelang ho thehoa ho tsona, tse kang lerato, ho tšepana le botšepehi. Ha e le hantle, ho tšoara molekane oa hao ka pelo ha ho bakoe ke mathata a teng lenyalong empa ke bothata ba lenyalo ka bo lona. Ke kahoo Bibele e reng: “Lehloeo le nang le lonya . . . li ke li tlosoe tsohle ho lōna.”—Baefese 4:31.
Haeba u tšoara motho ka pelo, u ikutloisa bohloko. Ho tšoara motho ka pelo ho tšoana le ho ikotla ebe u lebella hore motho e mong a utloe bohloko. Bukeng ea hae ea Healing From Family Rifts, Mark Sichel o ile a ngola a re: “E ka ’na eaba motho eo u mo tšoereng ka pelo o thabile ’me ha a hlokomele hore ho na le bothata.” See se bolela’ng? Sichel o re: “Ho tšoara motho ka pelo ho ka u utloisa bohloko haholo ho feta motho eo u mo halefetseng.”
Ho tšoara motho ka pelo ho tšoana le ho ikotla ebe u lebella hore motho e mong a utloe bohloko
Motho o ikhethela ho tšoara ba bang ka pelo. Batho ba bang ba ka ’na ba se ke ba lumellana le seo. Ba ka ’na ba re, ‘Molekane oa ka ke eena ea entseng hore ke mo tšoare ka pelo.’ Bothata ke hore ho nahana joalo ho kotsi hobane u ke ke ua laola liketso tsa motho e mong. Bibele e bolela seo u ka se etsang. E re: “E mong le e mong a ke a leke seo mosebetsi oa hae o leng sona.” (Bagalata 6:4) Re ke ke ra laola lintho tseo motho a li buang kapa a re etsang tsona empa re ka khona ho laola tsela eo re itšoarang ka eona. Ho tšoara motho ka pelo hase tharollo.
SEO U KA SE ETSANG
U se ke ua beha ba bang molato. Ke ’nete hore ho bonolo ho beha molekane oa hao molato. Empa hopola hore motho oa ikhethela ho tšoara ba bang ka pelo. Hoa tšoana le ka ho tšoarela. U ka latela keletso ea Bibele e reng: “Letsatsi le se ke la le likella le halefile.” (Baefese 4:26) Ho ba le moea oa ho tšoarela ho u fa monyetla oa hore u sebetsane le mathata a lenyalo la hao ka katleho.—Molao-motheo oa Bibele: Bakolose 3:13.
Itlhahlobe ka botšepehi. Bibele ea lumela hore batho ba bang ba ‘ineheletse bohale’ ’me ba ‘rata ho halefa.’ (Liproverbia 29:22) Na u motho ea joalo? Ipotse: ‘Na ke motho ea halefang habonolo? Na ke khopiseha kapele? Na ke rata ho tsosa likhang ka lintho tse sa reng letho?’ Bibele e re: “Ea ntseng a bua ka taba o arola ba tloaelaneng.” (Liproverbia 17:9; Moeklesia 7:9) Sena se ka etsahala le lenyalong. Kahoo, haeba u tloaetse ho tšoara batho ba bang ka pelo, ipotse, ‘Na nka mamella molekane oa ka haholoanyane?’—Molao-motheo oa Bibele: 1 Petrose 4:8.
Tseba seo e leng sa bohlokoa. Bibele e re ho na le “nako ea ho khutsa le nako ea ho bua.” (Moeklesia 3:7) Hase hore nako le nako ha molekane oa hao a u khopisitse le lokela ho buisana ka taba eo; ka linako tse ling u ka ‘buela ka pelong, holim’a bethe ea hao, ’me u khutse.’ (Pesaleme ea 4:4) Haeba ho hlokahala hore le buisane, emela hore bohale ba hao bo kokobele. Mosali e mong ea bitsoang Beatriz, o re: “Ha ke utloile bohloko, ke leka hore ke theole maikutlo pele. Ka linako tse ling kea hlokomela hore le phoso eo e ne e se ntho e khōlō hakaalo ’me seo se etsa hore ke bue le molekane oa ka ka tlhompho.”—Molao-motheo oa Bibele: Liproverbia 19:11.
Utloisisa hore na ho bolela’ng ho “tšoarela.” Ka linako tse ling lentsoe “tšoarela” ka Bibeleng le fetoletsoe lentsoeng la Segerike le bolelang ho tlohela taba e fete. Kahoo, ho tšoarela ha ho bolele hore u lokela ho nyenyefatsa phoso e entsoeng kapa u etse e ka ha ea ka ea etsahala ho hang; empa ho bolela hore u e tlohele e fete, u hlokomela hore ho tšoara motho ka pelo ho ka senya bophelo ba hao le lenyalo la hao ho feta phoso eo ka boeona.


c: text/html

text:
SE KA THUSANG LELAPA | LENYALO
Kamoo U ka Mamelang ka Hloko
BOTHATA
Molekane oa hao o re: “Ha u ua ’mamela!” U re ka pelong: ‘Empa ke ne ke mametse.’ Empa ha e le hantle ha u ua utloa seo a neng a se bua. Kahoo, le qala ho phehisana.
Le ka khona ho qoba likhohlano tsena. Taba ea pele, u lokela ho utloisisa mabaka a ka etsang hore u se ke ua utloa seo molekane oa hao a se buang—le hoja u nahana hore u ntse u mo mametse.
KE HOBANE’NG HA SEO SE ETSAHALA?
U khathetse kapa u ferekane. Bana ba tlatsitse lerata, thelevishene e entse lerata le koalang litsebe ’me u ntse u nahana ka bothata boo u bileng le bona mosebetsing. Joale molekane oa hao o bua le uena—u utloa eka o re ho na le baeti ba tlang mantsiboeeng ao. U ua lumela, empa na ehlile u utloile hore na o ne a re’ng? Mohlomong ha u ua utloa.
U ua mo nahanela. U nahanela molekane oa hao hampe, empa ha e le hantle u sa utloisise seo a se buang. Ka mohlala, a re nke hore molekane oa hao o re: “U qetile nako e ngata mosebetsing bekeng ena.” Kaha u nka hore o u tšoaea phoso, u ka ’na ua re: “Hase molato oa ka! Ke tlameha ho sebetsa lihora tse eketsehileng hobane u senya chelete.” Molekane oa hao o oa halefa o re:“Ke ne ke sa re u molato!”—kaha o ne a nahana hore le ikhatholle mafelong a beke eo.
U potlakela ho rarolla bothata. Marcie * o re: “Ka linako tse ling ke ea be ke batla ho ntša maikutlo a ka feela, empa Mike eena o batla ho mpolella hore na nka rarolla bothata joang. Seo ke se batlang hase ho rarolla bothata. Ke mpa ke batla hore a tsebe hore na ke ikutloa joang.” Ebe bothata ke bofe? Mike o tatela ho rarolla bothata. Kahoo, ho ka etsahala hore a se ke a utloa lintlha tse ling kapa ho hang a se ke a utloa hore na Marcie o ne a re’ng.
U ka mamela ka hloko joang ho sa tsotellehe hore na bothata bo bakoa ke’ng?
SEO U KA SE ETSANG
Mamela ka hloko. Molekane oa hao o batla ho u bolella taba ea bohlokoa, empa na u ikemiselitse ho mo mamela? Mohlomong ha ho joalo. E ka ’na eaba ka nako eo u amehile ka lintho tse ling. Haeba ho joalo, u se ke ua etsa eka u mo mametse. Haeba ho khoneha, tlohela ntho eo u ntseng u e etsa ’me u mamele molekane oa hao ka hloko, kapa mohlomong u ka mo kōpa hore le buisane ka taba eo hamorao.—Molao-motheo oa Bibele: Jakobo 1:19.
Lumellanang hore le se ke la buela hong. Ha e le nako ea hore u mamele, hanela takatso ea ho kena molekane oa hao hanong kapa ho mo hanyetsa. Nako ea hore u bue e tla fihla. Hona joale, mamela.—Molao-motheo oa Bibele: Liproverbia 18:13.
Botsa lipotso. Ho botsa lipotso ho tla u thusa ho utloisisa hamolemo seo molekane oa hao a se buang. Marcie, eo ho buuoeng ka eena pejana, o re: “Kea thaba ha Mike a mpotsa lipotso. Sena se mpontša hore o hlile o batla ho ’mamela.”
Mamela molaetsa, e seng mantsoe feela. Hlokomela seo a se etsang ha a bua, tsela eo a tsamaisang mahlo ka eona le molumo oa lentsoe la hae. “Ho lokile” e ka ’na ea bolela hore: “Ha hoa loka”—ho itšehile ka hore na o bua joang. “Ha ho mohla u nthusang” e ka bolela “Ke utloa eka ha u ntsotelle.” Leka ho fumana hore na o hlile o re’ng, le hoja a sa buoe. Ho seng joalo le ka iphumana le phehisana ka hore na mang o itse’ng ho e-na le ho buisana ka hore na o bolela’ng.
U se ke ua tlohela ho mamela. U se ke ua ikoala litsebe kapa ua tsamaea, le hoja seo a se buoang se sa u thabise. Ka mohlala, ho thoe’ng haeba molekane oa hao a u tšoaea phoso? Gregory eo e seng e le lilemo tse 60 a nyetse o fana ka keletso ena,“U se ke ua tlohela ho mamela. Mamelisisa ka hloko hore na molekane oa hao o re’ng. Ho etsa joalo ho hloka hore u hōle kelellong, empa ho tla u tsoela molemo.”—Molao-motheo oa Bibele: Liproverbia 18:15.
Rata molekane oa hao e le kannete. Ho mamela ka hloko hase ho mamela feela tjee, empa ke pontšo ea lerato. Ho tla ba bonolo ho mamela molekane oa hao haeba u hlile u rata ho utloa seo a se buang, u ke ke ua mo mamela hobane feela u tlamehile. Ha u etsa joalo u tla be u latela keletso ena ea Bibele: “Le sa hlokomele lithahasello tsa litaba tsa lōna feela, empa hape le hlokomela lithahasello tsa ba bang.”—Bafilipi 2:4.
^ ser. 9 Mabitso a fetotsoe sehloohong sena.

robotstxt: allowed

filter: keep


text:
LA 1 OCTOBER, 2013 | KOREA BOROA
Ho Hloka Toka ho Korea Boroa ho Tletlebisa Lichaba Tse Ling
Korea Boroa e kenya bahlankana ba makholo ba se nang molato teronkong. Hobane’ng? Hobane ke Lipaki Tsa Jehova, ’me ba qoba ho hatella matsoalo a bona ka hore ba hane ho kena sesoleng. Kaha Korea ha e sireletse litokelo tsa batho ba hanang tšebeletso ea sesole ka lebaka la bolumeli, Lipaki tse qobelloang ho ingolisa sesoleng li isoa teronkong. Ha e le hantle, ka lilemo tse 60 ho ’nile ha tšoaroa Lipaki Tsa Jehova tse fetang 17 000 tse ileng tsa hana tšebeletso ea sesole ka lebaka la bolumeli.
E le hore e hlokomelise ba bang ka taba ena, ofisi ea Lipaki Tsa Jehova e Korea Boroa e ile ea hatisa bukana e nang le sehlooho se reng Conscientious Objection to Military Service in Korea. Bukana ena e totobatsa ho hlōleha ha Korea ho sebelisa melao ea machaba ea ho sireletsa batho ba hanang tšebeletso ea sesole ka lebaka la bolumeli. E boetse e na le histori e khutšoanyane ea bahlankana ba Lipaki ba ’nileng ba mamella ho ba teronkong ka lebaka la ho hana ho hatella matsoalo a bona. Monghali Dae-il Hong, e leng moemeli oa Lipaki Tsa Jehova ofising ea Korea le Philip Brumley, e leng Moeletsi ea Akaretsang oa Lipaki Tsa Jehova New York, ba fana ka litaba tse eketsehileng tse amanang le ho hloka toka hona ho nkileng nako e telele.
Lichaba tse ling li itse’ng ka ho hloka toka ho teng Korea Boroa?
Philip Brumley: Linaha tse ’maloa li ile tsa bontša hore li khahlanong le hore naha ea Korea ha e ele hloko litokelo tsa motheo tsa batho ba hanang tšebeletso ea sesole ka lebaka la bolumeli. Ha Machaba a Kopaneng a ne a etsa Tlhahlobo eo a e etsang nako le nako lefatšeng ka bophara, linaha tse robeli—e leng Hungary, Fora, Jeremane, Poland, Slovakia, Spain, United States le Australia—li ile tsa khothalletsa Korea hore e khaotse ho qosa batho ba hanang tšebeletso ea sesole ka lebaka la bolumeli ’me e thehe mosebetsi oa sechaba o sa amaneng le sesole. *
Dae-il Hong: Linyeoeng tse ’nè tseo ho tsona ho neng ho qosoa batho ba 501 ba ileng ba hana tšebeletso ea sesole ka lebaka la bolumeli, Komiti ea Litokelo Tsa Botho ea Machaba a Kopaneng e ile ea bontša hore Rephabliki ea Korea e hataketse litokelo tsa bona ka ho ba koalla teronkong. Komiti eo e ile ea re “tokelo ea ho hana tšebeletso ea sesole ka lebaka la bolumeli ke karolo ea tokelo ea tokoloho ea ho nahana, ea letsoalo le ea bolumeli. E lumella motho e mong le e mong hore a se ke a qobelloa ho kenela tšebeletso ea sesole haeba seo ha se lumellane le bolumeli kapa litumelo tsa hae. Batho ha baa lokela ho qobelloa ho etsa lintho tse khahlanong le matsoalo a bona.” *
Lekhotla la Litokelo Tsa Botho, e leng karolo e ’ngoe ea Machaba a Kopaneng, le lona le ile la bua ka taba ena tlalehong ea lona e sa tsoa ntšoa e mabapi le ho hana ho kenela sesole ka lebaka la bolumeli. Tokomane ena e fana ka moralo oa molao oa machaba o hlomphang tokelo ea batho ba hanang tšebeletso ea sesole ka lebaka la bolumeli le ho hanela hore batho ba joalo ba hatelloe ka ho qosoa kapa ka ho fuoa kotlo. *
Ke’ng seo ’muso oa Korea o se entseng ha o utloa litletlebo tsa linaha tsee?
Philip Brumley: ’Muso oa Korea ha o oa ka oa sebelisa litaelo tsa Komiti ea Litokelo Tsa Botho. Ke kahoo o hlōlehileng ho phethahatsa tumellano ea oona le lichaba tse ling le ho hana ho hlompha litokelo tsa motheo tsa batho ba hanang tšebeletso ea sesole ka lebaka la bolumeli. Ho feta moo, Lekhotla le ka Holimo-limo le Lekhotla la Molao oa Motheo la Korea Boroa, le hlokomolohile taelo ea Komiti ea Litokelo Tsa Botho ha le ne le qhelela ka thōko boipiletso ba batho ba hanang tšebeletso ea sesole ka lebaka la bolumeli. Lekhotla la Naha ea Korea ha lea ka la lumella batho bana ho etsa mosebetsi o mong oa sechaba o sa amaneng le sesole ’me le hlōlehile le ho ba sireletsa.
Ho kenngoa teronkong ho amme bahlankana baa ba Lipaki Tsa Jehova joang?
Dae-il Hong: Bahlankana bana ba sebete. Ba ea liofising tsa ’muso ha ba bitsoa, le hoja ba tseba hore ba tla ahloloa le ho isoa teronkong tsamaisong ena ea hona joale. Ha ba ipate. Ke baahi ba behang mohlala o motle le ha ba se ba le teronkong. Ntho e utloisang bohloko ke hore ha ba lokolloa ba se ba e-na le tlaleho ea hore ba kile ba tlōla molao ’me seo se etsa hore ba thatafalloe ho fumana mosebetsi. Ba tinngoe monyetla oa ho thabela bophelo ka hore ba kenngoe teronkong ka selemo le halofo. Litho tsa malapa a bo bona li ’nile tsa lokela ho phela ntle le bona ha ba ntse ba le teronkong. Ha ho hlokahale hore ba hule ka thata hakana.
Na Lipaki Tsa Jehova tsa Korea li lokela ho ahloloa le ho kenngoa teronkong joaloka linokoane ka lebaka la ho hana tšebeletso ea sesole e qobeletsoeng?
Dae-il Hong: Che! Bahlankana bana hase linokoane. Lipaki Tsa Jehova li tsebahala Korea le lefatšeng lohle e le baahi ba bolokang molao le ba ikemiselitseng ho sebeletsa sechaba sa habo tsona. Li hlompha ba boholong ’musong, li boloka molao, li lefa makhetho le ho sebelisana le ’muso boitekong ba oona ba ho ruisa sechaba molemo. Morao tjena, moahloli oa lekhotla la setereke la Korea o ile a ahlolela mohlankana e mong oa Paki ho ea teronkong hobane a ile a hana tšebeletso ea sesole ka lebaka la bolumeli. Ka mor’a hore a re ha ho na tsela e ’ngoe eo a neng a ka mo ahlola ka eona haese ho bolela hore o molato, moahloli eo o ile a bala qeto e entsoeng. Ka mor’a moo o ile a ikoahela sefahleho ka lipampiri ’me a lla. Ho bonahala eka kahlolo eo a ileng a e liha e hlokang toka, e ile ea mo utloisa bohloko hoo a ileng a hlōleha ho itšoara. Batho ba bang ba neng ba tlile nyeoeng le bona ba ile ba hlokomela ho hloka toka hoo, ’me le bona ba lla.
Philip Brumley: Kannete hona joale ke nako ea hore ’muso oa Korea o lokise bothata bona boo e leng khale bo le teng ’me o sebelise puso e hlomphang litokelo tsa motheo tsa batho ba hanang tšebeletso ea sesole ka lebaka la bolumeli.
^ ser. 5 Komiti ea Litokelo Tsa Botho “Tlaleho ea Batho ba Etsang Tlhahlobo e Etsoang Nako le Nako Lefatšeng ka Bophara” la 12 December, 2012, A/HRC/22/10, leqephe 7 le 22, lirapa 44 le 124.53.
^ ser. 6 Jong-nam Kim et al. v. The Republic of Korea, communication no. 1786/2008, Maikutlo a ileng a amoheloa ke Komiti ka la 25 October, 2012, leqephe 8, serapa 7.4
^ ser. 7 Komiti ea Litokelo Tsa Botho “Tlaleho e mabapi le ho hana tšebeletso ea sesole ka lebaka la bolumeli,” la 3 June, 2013, A/HRC/23/22, leqephe 3-8, lirapa 6-24; leqephe 9 le 10, lirapa 32 le 33.


text:
Mathata a Lichelete le Likoloto—Na Bibele e ka Thusa?
Karabo ea Bibele
E, e ka thusa. Melao-motheo e mene ea Bibele e latelang e ka u thusa hore u sebetsane le mathata a lichelete le likoloto:
Rera esale pele hore na u tla sebelisa chelete joang. “
Ka sebele merero ea ea khothetseng e tlisa molemo, empa ka sebele e mong le e mong ea lepotlapotla o leba bohloking.” (Liproverbia 21:5) U se ke ua potlakela ho reka ntho e itseng hobane feela theko ea eona e theotsoe. Rera esale pele hore na u tla sebelisa bokae
—etsa moralo —’me u o khomarele.
Qoba sekoloto se sa hlokahaleng. “
Ea alingoang ke mohlanka oa motho ea mo alimang.” (Liproverbia 22:7) Haeba u na le sekoloto ’me ha u khone ho se patala, leka ho buisana le motho eo u mo kolotang hore le etse litumellano tse ncha tsa ho patala. Mo phehelle. Sebelisa keletso ea Bibele e lebisitsoeng ho motho eo ka booatla a itlammeng ka sekoloto ’me kahoo a jara boikarabelo ba ho se lefa: “
Ikokobetse ’me u phehelle oa heno. U se ke ua robala kapa ua lumella mahlo a hao hore a otsele.” (Liproverbia 6:1-5, God’s Word Bible) Esita le haeba kōpo ea hao ea pele e sa atleha, u ’ne u kōpe hore ho etsoe tumellano e ncha ea ho patala.
Beha chelete sebakeng sa eona se nepahetseng. “
U se ke ua ba le boithati ’me ua labalabela ho ba morui” (Liproverbia 28:22, Contemporary English Version) Mohono le meharo ha li felle ka mathata a lichelete feela empa hape li ka senya kamano ea motho le Molimo.
—u tla qetella u lahlehetsoe le ke sohle seo u nang le sona.
Khotsofala. “
Ha re e-na le lintho tsa ho iphelisa le liaparo le tšireletso, re tla li khotsofalla.” (1 Timothea 6:8) Ha motho a na le chelete, seo ha se bolele hore o tla thaba kapa a khotsofale bophelong. Batho ba bang ba thabileng ka ho fetisisa lefatšeng ha ba na chelete e ngata. Empa ba na le lerato leo ba le fumanang ho ba lelapa le metsoalle hammoho le setsoalle le Molimo.
—Liproverbia 15:17; 1 Petrose 5:6, 7.


text:
Molimo o Batla Hore ke Etse Eng ka Bophelo ba ka?
Karabo ea Bibele
Molimo o batla hore u Mo tsebe, u be motsoalle oa hae, ’me u mo rate le ho mo sebeletsa ka pelo ea hao eohle. (Matheu 22:37, 38; Jakobo 4:8) U ka ithuta kamoo u ka etsang thato ea Molimo bophelong ba Jesu le lithutong tseo a neng a li ruta. (Johanne 7:16, 17) Jesu ha aa ka a bua ka thato ea Molimo feela—empa o ne a e phelela, ha e le hantle o ile a re morero oa hae bophelong hase ‘
ho etsa thato ea ka, empa ho etsa thato ea ea nthomileng.’—Johanne 6:38.
Na ke lokela ho fumana pontšo e khethehileng, pono, kapa ho ba le neo hore ke tsebe hore na Molimo o batla hore ke etse eng?
Che, hobane Bibele e na le molaetsa oa Molimo o eang ho batho. E na le seo u se hlokang e le hore u ‘
hlomelloe ka ho feletseng bakeng sa mosebetsi o mong le o mong o molemo.’ (2 Timothea 3:16, 17) Molimo o batla hore u sebelise Bibele le ‘
matla a hao a ho nahana’ e le hore u ithute seo a se batlang ho uena.—Baroma 12:1, 2; Baefese 5:17.
Na kannete nka khona ho etsa thato ea Molimo?
E, u ka khona hobane Bibele e re: “
Litaelo tsa Molimo ha li thata haholo hore re ka li etsa.” (1 Johanne 5:3, Easy-to-Read Version) Seo hase bolele hore ho lula ho le bonolo ho phetha litaelo tsa Molimo. Empa re tla rua molemo haholo ha re leka ho li mamela. Jesu o ile a re: “
Ba thaba hakaakang ba utloang lentsoe la Molimo ’me ba le phetha!”—Luka 11:28, Good News Translation.


text:
kea leboha Ntate, ke tla li lebella ( I will be waiting). E ba le letsatsi le hlohonolofetseng
Lumela 'm'e, GM. O phela joang 'm'e? Lelapa le ntse le ea joang? Mosebetsing ho joang? Ke phathahane! E ba le letsatsi le monate le E ba le mafelo a beke a monate. New ones for translation, please:
Welcome
You are welcome
That's great!
What time is it?
Long time!
Missed you.
Molimo a o hlohonolofatse.
Charlie hiw, longest time
1. O amohelehile
2. Oa amoheleha
3. Ke nako mang
4. Ka mora nako e telele
5. Ke u hopotse/ Ke o hlolohetsoe
Eba le Mafelo a beke a hlohonolofetseng / Have a blessed weekend.
O tlo khutla neng?
Molimo a o hlohonolofatse
Molimo a o hlohonolofatse @ Thato
LE UENA A U HLOHONOLOFATSE


text:
108 listings for
Surety Insurance in Polokwane, Limpopo
Farm Onverwacht Polokwane, Limpopo
118 Genl Beyerstreet Polokwane, Limpopo
25 Watermelon Street Platinum Park Polokwane, Limpopo
Hoogstraat 79 Polokwane, Limpopo
29 Bendor Drive Propark Number 4 Polokwane, Limpopo
Legnum Park Polokwane, Limpopo
2nd Floor Absa Forum Polokwane, Limpopo
118 Genl Beyers Street Polokwane, Limpopo
118 General Beyer Street Polokwane, Limpopo
59 Laundros Maree Street Isba Building Polokwane, Limpopo
Genl Beyerstraat 118 Polokwane, Limpopo
Suite 2, Pro Limpopo We Wet Avenue Polokwane, Limpopo
74 Vermiculite Street Polokwane, Limpopo
25 Watermelon Street Platinum Park Polokwane, Limpopo
Stand 504 Polokwane, Limpopo
118 General Beyers Street Polokwane, Limpopo
Suite 201 Second Floor Perm Building Polokwane, Limpopo
2nd Floor Absa Forum Polokwane, Limpopo
6 Albatros Centre Polokwane, Limpopo
95 Mac Donald Street Polokwane, Limpopo
35 Bendor Drive Polokwane, Limpopo
14 Yster Street Polokwane, Limpopo
Cnr Landdros & Maree Str Polokwane Lifestyle Polokwane, Limpopo
First Floor Gani House Polokwane, Limpopo
57 Thabo Mbeki St Polokwane, Limpopo
22 Villa Timonice Polokwane, Limpopo
Investment Holdings
118 Genl Beyer Street Polokwane, Limpopo
Watermelonstraat 25 Platinum Park Polokwane, Limpopo
132 Thabo Mbeki Street Polokwane, Limpopo
29a Biccard Street Polokwane, Limpopo
25 Watermelon Street Platinum Park Polokwane, Limpopo
88 Voortrekker Street Polokwane, Limpopo
Legnum Park 20 Watermelon Street Polokwane, Limpopo
25 Watermelon Street Platinum Park Polokwane, Limpopo
No 11 Mondial Park Polokwane, Limpopo
Watermelonstraat 25 Platinum Park Polokwane, Limpopo
29 Bendorrylaan 8 Propark Polokwane, Limpopo
Legnumpark 20 Watermelon Street Polokwane, Limpopo
Generaal Beyerstraat 118 Polokwane, Limpopo
92b Schoeman Street Polokwane, Limpopo


text:
MOLULA-QHOOA SEPTEMBER 2014
Na Batho ba Tla Senya Lefatše ka ho Feletseng?
Re ka etsa joang hore lefatše le se ke la senyeha ho-ea-ho-ile?
Na Batho ba Tla Senya Lefatše ka ho Feletseng?
Bibele e ile ea bolela esale pele hore tikoloho e ne e tla senngoa le hore na seo se tla fella ka’ng.
Na Molao oo Molimo a Neng a o File Baiseraele o ne o se Leeme?
Baahloli ba Baiseraele ba ne ba tataisoa ke melao-motheo e mene e ka sehloohong.
Bophelo bo Putsang ba ho Sebeletsa Molimo
Lilemong tse 65 tse fetileng, Peter Carrbello o ile a etsahalloa ke ntho e ileng ea fetola bophelo ba hae.
Phetolelo ea Bibele ea Sesyria e re Thusa ho Tseba ho Eketsehileng ka Histori ea Phetolelo ea Bibele
Bibele ena ea khale e paka hore Libibele tse ling tsa mehleng ena li kenyelelitse litemana tse sieo ka Bibeleng.
Lipotso Tsa Bibele Lia Arajoa
Na re lokela ho rapela mangeloi hore a re thuse?
Lintho Tse Ling Tse Fumanehang Inthaneteng
’Muso oa Molimo ke eng?
Hlahloba lebaka leo ka lona puso ea Molimo e phahametseng mebuso e meng kaofela.


text:
La 17 FEBRUARY, 2014 | PHILIPPINES
Tsa Morao-rao: Ka Mor’a Hore Leholiotsoana Haiyan le Hlasele, Lipaki Tsa Jehova li Ile Tsa Lokisetsa Liphallelo
MANILA, Philippines—Ka mor’a hore Leholiotsoana Haiyan le bake tšenyo e khōlō Philippines, Lipaki Tsa Jehova li ile tsa tsoela pele li fana ka liphallelo tse tsoang linaheng tse ling.
Ofisi ea lekala ea Lipaki Tsa Jehova e Manila, e ile ea theha likomiti tse hlano e le hore ka potlako e thuse batho ba hlahetsoeng ke koluoa eo. Ho se ho isitsoe lithane tse fetang tse 190 libakeng tse bohareng tsa Philippines. Lipaki tse tsoang linaheng tse ka bang leshome li ile tsa ithaopela ho ea thusa. Baithaopi ba thusa ka ho haha le ho lokisa matlo a senyehileng a ka bang 2 000 le ho fana ka thuso ea bongaka.
Batho ba ka bang 225 ba ntse ba lula litenteng tse ileng tsa hlongoa ke Lipaki sebakeng se haufi le motse oa Calbayog o Samar. Ba ka etsang liphesente tse 15 ho ea ho tse 20 ba lulang litenteng tseo, hase Lipaki.
Ka mor’a hore leholiotsoana leo le bileng matla ka ho fetisisa le hlasele, palo ea batho ba hlokahetseng e se e fihlile ho 6 201 ’me ba 1 785 ba ntse ba e-s’o fumanoe. Batho ba ka bang 28 000 ba ile ba tsoa likotsi ’me matlo a fetang milione a ile a senyeha. Ofisi ea lekala ea Lipaki Tsa Jehova e Manila, Philippines, e ile ea tiisa hore ho hlokahetse Lipaki tse 33, tse 10 ha li e-s’o fumanoe ’me ho nkoa hore li hlokahetse.
Ho tloha ka la 7 December, 2013, Mark Sanderson, e leng setho sa Sehlopha se Busang sa Lipaki Tsa Jehova o ile a qeta matsatsi a supileng a etela liprofinse tse hlano tse ileng tsa angoa ke koluoa eo. O re: “Batho ba bangata ba Philippines ba ntse ba hula ka thata ka lebaka la liphello tse bohloko tsa Leholiotsoana Haiyan, leha ho le joalo, re ntse re ikemiselitse ho tsoela pele re ba thusa ka lintho tseo ba li hlokang, ho romela baithaopi le ho ba khothatsa.”
Raliphatlalatso:
Raliphatlalatso oa Machaba: J. R. Brown, Ofisi ea Boitsebiso, tel. +1 718 560 5000
Philippines: Dean Jacek, tel. +63 2 411 6090


text:
Na le Lumela ho Jesu?
E.
Re lumela ho Jesu, ea ileng a re: “Ke ’na tsela le ’nete le bophelo. Ha ho ea tlang ho Ntate haese ka ’na.” (Johanne 14:6) Rea lumela hore Jesu o ile a tla lefatšeng a tsoa leholimong ’me a fana ka bophelo ba hae e le motho ea phethahetseng hore e be sehlabelo sa thekollo. (Matheu 20:28) Lefu la hae le tsoho ea hae li buletse ba bontšang tumelo ho eena monyetla oa ho fumana bophelo bo sa feleng. (Johanne 3:16) Re boetse rea lumela hore hona joale Jesu ke Morena oa ’Muso oa Molimo oa leholimo, oo haufinyane o tla tlisa khotso lefatšeng lohle. (Tšenolo 11:15)
Leha ho le joalo, re lumela seo Jesu a se buileng ha a ne a re: “Ntate o moholo ho ’na.” (Johanne 14:28) Kahoo ha re rapele Jesu, kaha ha re lumele hore ke eena Molimo ea Matla ’Ohle.


text: 18 Ka mor’a moo Jehova a hlaha+ ho eena har’a lifate tse khōlō tsa Mamre,+ ha a ntse a lutse monyako oa tente hoo e ka bang nakong ea ha ho chesa motšehare.+2 Ha a phahamisa mahlo,+ a talima ’me banna ba bararo ba ne ba eme hōjana le eena. Ha a re heli! ’me a ba bona a qala ho matha ho ba khahlanyetsa monyako oa tente ’me a inamela fatše.+3 Joale a re: “Joale, Jehova, haeba ke fumane kamohelo mahlong a hao, ka kōpo u se ke ua feta mohlanka oa hao.+4 Ka kōpo, ho ke ho nkoe metsinyana, ’me maoto a lōna a hlatsuoe.+ Joale le otle ka lehlakore tlas’a sefate.+5 E-re ke nke sengoathoana sa bohobe, ke khatholle lipelo tsa lōna.+ Ka mor’a moo, le ka fetela pele, ke ka lebaka leo le fetileng ka tsela ena la tla ho mohlanka oa lōna.” Eaba ba re: “Ke hantle. U ka etsa feela joalokaha u boletse.”6 Kahoo Abrahama a potlakela tenteng ho Sara eaba o re: “Potlaka! Nka litekanyo tse tharo tsa seah tsa phofo e thumisehileng, u lube hlama ’me u etse lipolokoe.”+7 Ka mor’a moo Abrahama a mathela mohlapeng a nka pohoana e ntle e nyenyane a e fa mohlanka, ’me a potlakela ho e lokisa.+8 Joale a nka sereleli le lebese le pohoana tseo a li lokisitseng ’me a li beha ka pel’a bona.+ Kahoo a ’na a ema pel’a bona tlas’a sefate ha ba ntse ba ja.+9 Joale ba re ho eena: “Mosali oa hao Sara o hokae?”+ Eaba o re: “O ka mona ka tenteng!”+10 Kahoo a tsoela pele: “Ruri ke tla khutlela ho uena selemong se tlang ka nako ena, ’me, bona! mosali oa hao Sara o tla ba le mora.”+ Joale Sara o ne a mametse a le monyako oa tente, ’me o ne o le ka mor’a monna eo.11 Abrahama le Sara ba ne ba tsofetse, ba se ba ile lilemong.+ Sara o ne a khaolitse ho ilela khoeli.+12 Kahoo Sara a qala ho tšehela ka pelong,+ a re: “Ha ke se ke tsofetse tjee, na ka sebele nka nyakalla, ebile morena oa ka a tsofetse?”+13 Joale Jehova a re ho Abrahama: “Sara o ne a tšeha’ng, ha a re, ‘Na ka kannete-nete ke tla beleha le hoja ke tsofetse?’+14 Na ho na le ntho e sa tloaelehang bakeng sa Jehova?+ Ke tla khutlela ho uena ka nako e behiloeng, selemong se tlang ka nako ena, ’me Sara o tla ba le mora.”15 Empa Sara a qala ho latola, a re: “Ha kea tšeha!” Etsoe o ne a tšohile. Eaba o re: “Che! empa u tšehile.”+16 Hamorao banna bao ba ema eaba ba talima tlaase nģ’a Sodoma,+ ’me Abrahama a tsamaea le bona a ba felehetsa.+17 Eaba Jehova o re: “Na ke patela Abrahama seo ke se etsang?+18 Ruri Abrahama e tla ba sechaba se seholo le se matla, ’me lichaba tsohle tsa lefatše li tla itlhohonolofatsa ka eena.+19 Etsoe ke mo tsebile e le hore a ka laela bara ba hae le ba ntlo ea hae ba tlang ka mor’a hae hore ba boloke tsela ea Jehova ba etse ho loka le kahlolo;+ e le hore ka sebele Jehova a ka tlisetsa Abrahama seo a se buileng ka eena.”+20 Ka lebaka leo Jehova a re: “Mohoo oa pelaelo ka Sodoma le Gomora,+ e, o moholo, le sebe sa bona, e, se boima haholo.+21 Ke hlile ke ikemiselitse ho theoha ke bone hore na ba etsa ho ea ka mohoo o etsoang mabapi le bona o tlileng ho ’na, ’me haeba ho se joalo, ke tle ke tsebe.”+22 Ntlheng ena banna bao ba reteleha ’me ba ea Sodoma; empa ha e le Jehova,+ o ne a ntse a eme ka pel’a Abrahama.+23 Joale Abrahama a atamela ’me a qala ho re: “Na ka sebele u tla felisa ea lokileng le ea khopo?+24 A re re ho na le batho ba lokileng ba mashome a mahlano ka har’a motse. Joale, na u tla ba felisa ’me u se ke ua tšoarela sebaka seo ka lebaka la ba lokileng ba mashome a mahlano ba ka har’a sona?+25 Ha ho utloahale hore u etse ka mokhoa ona, u bolaee motho ea lokileng le ea khopo hoo ho tlang ho etsahala ho motho ea lokileng joalokaha ho etsahala ho ea khopo!+ Ha ho utloahale bakeng sa hao.+ Na Moahloli oa lefatše lohle a ke ke a etsa se nepahetseng?”+26 Joale Jehova a re: “Haeba nka fumana banna ba mashome a mahlano ka har’a motse oa Sodoma ke tla tšoarela sebaka sohle ka lebaka la bona.”+27 Empa Abrahama a tsoela pele ho araba ’me a re: “Ka kōpo, bona! ke ikhethetse ho bua le Jehova, athe ke lerōle le molora.+28 A re re ba lokileng ba mashome a mahlano ba haelloa ke ba bahlano. Na u tla felisa motse oohle ka lebaka la ba bahlano?” Eaba o re: “Nke ke ka o felisa haeba ke fumana ba mashome a mane a metso e mehlano teng.”+29 Empa a boela a bua le eena ’me a re: “A re re ho fumanoa ba mashome a mane teng.” Eaba o re: “Nke ke ka ho etsa ka lebaka la ba mashome a mane.”30 Empa a tsoela pele: “Ka kōpo, e se eka Jehova a ke ke a tuka ke bohale,+ empa e-re ke tsoele pele ho bua:+ A re re ho fumanoa ba mashome a mararo teng.” Eaba o re: “Nke ke ka ho etsa haeba ke fumana ba mashome a mararo teng.”31 Empa a tsoela pele: “Ka kōpo, bona! ke ikhethetse ho bua le Jehova:+ A re re ho fumanoa ba mashome a mabeli teng.” Eaba o re: “Nke ke ka o felisa ka lebaka la ba mashome a mabeli.”+32 Qetellong a re: “Ka kōpo, e se eka Jehova a ke ke a tuka ke bohale,+ empa e-re ke bue hanngoe lekhetlong lena feela:+ A re re ho fumanoa ba leshome teng.” Eaba o re: “Nke ke ka o felisa ka lebaka la ba leshome.”+33 Joale Jehova+ a tloha ha a qeta ho bua le Abrahama, eaba Abrahama o khutlela sebakeng sa hae.


text: 4 Ke ile ka khutla e le hore nka bona liketso tsohle tsa khatello+ tse ntseng li etsoa tlas’a letsatsi, ’me, bonang! meokho ea ba ntseng ba hatelloa,+ empa ba ne ba se na motšelisi;+ bahatelli ba bona ba ne ba e-na le matla, hoo ba neng ba se na motšelisi.2 Ke ile ka lebohela ba neng ba se ba ntse ba shoele ho e-na le ba neng ba ntse ba phela.+3 Kahoo ea molemo ho ba feta ka bobeli ke ea sa ntseng a e-s’o be teng,+ ea sa bonang mosebetsi oa tlokotsi o ntseng o etsoa tlas’a letsatsi.+4 Ke bone mosebetsi oohle o boima le botsebi bohle mosebetsing,+ hore ho bolela tlhōlisano ea e mong khahlanong le e mong;+ sena le sona ke lefeela le ho lelekisa moea.5 Ea hlokang kelello o phutha matsoho+ ’me o ja nama ea hae.+6 Phomolo e tletseng letsoho e molemo ho feta mosebetsi o boima o tletseng matsoho a mabeli le ho lelekisa moea.+7 Ke ile ka khutla e le hore nka bona lefeela tlas’a letsatsi:8 Ho na le a le mong, empa ha ho oa bobeli;+ hape ha a na mora kapa mor’abo,+ empa mosebetsi oohle oa hae o boima ha o fele. Hape, mahlo a hae ha a khotsofalle maruo:+ “Ke sebeletsa mang ka thata le ho hlokisa moea oa ka lintho tse molemo?”+ Sena le sona ke lefeela, ’me ke mosebetsi oa tlokotsi.+9 Ba babeli ba molemo ho feta a le mong,+ hobane ba na le moputso o molemo bakeng sa mosebetsi oa bona o boima.+10 Etsoe haeba a le mong oa bona a ka oa, e mong a ka emisa molekane oa hae.+ Empa ho tla ba joang ka a le mong feela ea oang ha ho se na e mong ea mo emisang?+11 Ho feta moo, haeba ba babeli ba robala hammoho, ka sebele le bona ba tla futhumala; empa a le mong feela a ka futhumala joang?+12 Haeba e mong a ne a ka hlōla a le mong feela ka matla, ba babeli ba leng hammoho ba ne ba ka ema khahlanong le eena.+ Thapo e meloho e meraro e ke ke ea khaoloa likoto tse peli kapele.13 Ngoana ea hlokang empa a le bohlale+ o molemo ho feta morena ea tsofetseng empa a hloka kelello,+ ea sa tsebeng ho lekaneng hore a ka hlola a sa lemosoa.+14 Etsoe o tlohile ntlong ea chankana hore e be morena,+ le hoja boreneng ba enoa a ne a tsoetsoe e le ea nang le ho honyenyane.+15 Ke bone bohle ba phelang ba tsamaeang tlas’a letsatsi, kamoo ho bang kateng ka ngoana, oa bobeli, ea emang sebakeng sa e mong.+16 Ha ho na bofelo ho batho bohle, ho bohle bao a bileng teng pele ho bona;+ leha e le hore batho ka mor’a moo ba tla mo thabela,+ etsoe sena le sona ke lefeela le ho lelekisa moea.+


text:
Na Bibele e na le Tlaleho e Nepahetseng ea Bophelo ba Jesu?
Karabo ea Bibele
Ha mongoli oa Bibele Luka a bua ka tlaleho ea bophelo ba Jesu o ile a re: “Ke setse lintho tsohle morao ho tloha qalong ka ho nepahala.”—Luka 1:3.
Batho ba bang ba bolela hore litlaleho tsa bophelo ba Jesu tse Likosepeleng—mangolo a ngotsoeng ke batho ba phetseng mehleng ea hae ba kang Matheu, Mareka, Luka le Johanne—li ile tsa fetoloa neng-neng lekholong la bone la lilemo.
Leha ho le joalo, sekhechana sa bohlokoa sa Kosepele ea Johanne se ile sa fumanoa Egepeta ho elella qetellong ea lekholo la bo20 la lilemo. Kajeno se tsebahala e le Papyrus Rylands 457 (P52) ’me se bolokiloe Laebraring ea John Rylands e Manchester, Engelane. Sekhechana seo se na le karolo eo e leng Johanne 18:31-33, 37, 38, Libibeleng tsa morao tjena.
Sekhechana sena sa khale se ngotsoeng ka letsoho ke sona se tsebahalang sa Mangolo a Segerike a Bakreste. Litsebi tse ngata li lumela hore se ile sa ngoloa hoo e ka bang ka 125 C.E., e leng lilemo tse ka bang 25 ka mor’a hore buka ea pele e ngoloe. Se ngotsoeng moo se batla se lumellana hantle le se libukeng tse ngotsoeng ka letsoho tse tlileng hamorao.


text:
BACHA BAA BOTSA
Nka Etsa’ng Haeba ke Sotloa ke Bo-mpoli?
Bala litlhahiso tse karolong ea litlhahiso tsa bacha ba bang le tlhahiso ea tichere mabapi le bo-mpoli, ’me u etse tlhahlobo e mabapi le bompoli.
Ho sotloa ke bo-mpoli ke bothata bo boholo. Phuputso e ’ngoe e ileng ea etsoa Brithani e bontša hore karolo e ka holimo ho 40 lekholong ea bacha ba ipolaileng bao mecha ea phatlalatso e tlalehileng ka bona, ba ile ba ipolaea ka lebaka la ho sotloa ke bo-mpoli.
Ho sotloa ke bo-mpoli ke’ng?
Ho sotloa ke bo-mpoli ha ho felle feela ka ho otloa. Ho ka boela ha akarelletsa lintho tse latelang.
Ho rohakoa. Celine ea lilemo li 20 o re: “
Banana ba ka bua mantsoe a hlabang,
ha ke na ho lebala mabitso ao ba neng ba mpitsa ka ’ona le lintho tseo ba neng ba li bua. Ba ile ba nketsa hore ke ikutloe ke le ntho feela tje. Ba ne ba ka mpa ba nkotla.”
Ho khetholloa. Haley ea lilemo li 18 o re: “
Bana bao ke kenang sekolo le bona ba ile ba qala ho nkhesa.
Ba ne ba rata ho etsa eka litulo li tletse tafoleng e le hore ke se ke ka lula le bona. Ke qetile selemo sohle ke ja ke le mong ebile ke lla.”
Bompoli bo etsoang Inthaneteng. Daniel ea lilemo li 14 o re: “
Ka ho ngola mantsoe a se makae feela k’homphieutheng,
u ka senya motho lebitso” Bompoli bo etsoang Inthaneteng bo akarelletsa ho romela lifoto kapa melaetsa ea selefouno e hlabisang lihlong.
—kapa ua mo sulafaletsa bophelo. Ho utloahala eka ke ho feteletsa litaba, empa ke ntho e ka etsahalang!
Ke hobane’ng ha bo-mpoli ba sotla batho ba bang?
Mabaka a mang a tloaelehileng ke ana:
Le bona ba ile ba sotloa. Mohlankana ea bitsoang Antonio o re: “
Ke ne ke utloile ke hore e b’e sale ke hlorisoa ke lithaka tsa ka, hoo ke ileng ka qala ho sotla ba bang e le hore ke amohelehe lithakeng tsa ka.
Ha ke se ke nahana ka taba ena hamorao, ke ile ka hlokomela hore na ho ne ho fosahetse hakae ho etsa joalo!”
Ba etsisa bo-mpoli ba bang. Bukeng ea hae e bitsoang Life Strategies for Dealing With Bullies, Jay McGraw o re: “
Hangata bo-mpoli ba banyenyane ba tšoara batho . . . ka tsela eo batsoali ba bona, baholoane, kapa beng ka bona ba tšoarang batho ba bang ka eona.”
Ba makōkō empa ha e le hantle ba itšosetsa. Bukeng ea hae e bitsoang The Bully, the Bullied, and the Bystander, Barbara Coloroso o re: “
Bana ba sotlang ba bang ba makōkō empa ba pata bohloko boo ba bo utloang le ho se itšepe.”
Ke mang ea ka sotloang ke bo-mpoli?
Mekhelo. Bacha ba se nang metsoalle ba itšehla thajana, kahoo ba fetoha liphofu tsa bo-mpoli.
Bacha bao ho nkoang hore ha ba tšoane le ba bang. Bacha ba bang ba hlaseloa ke bo-mpoli ka lebaka la chebahalo ea bona, morabe, kereke kapa bokooa bo itseng
—ntho leha e le efe eo mpoli a ka mo somang ka eona.
Bacha ba ikhellang fatše. Bo-mpoli baa bona ha motho a ikhella fatše. Bana ke bona bao ba ba batlang kaha ho ka ’na ha etsahala hore ba se ke ba itoanela.
U ka etsa’ng haeba u sotloa ke bo-mpoli?
U se ke ua etsa letho. Moroetsana ea bitsoang Kylie o re: “
Bo-mpoli ba batla ho ikutloa eka ba atlehile ho u koatisa.
Haeba u sa etse letho ba khathala matla.” Bibele e re: “
Ea bohlale o o boloka o khutsitse ho fihlela qetellong.”
—Liproverbia 29:11.
U se ke ua iphetetsa. Ho iphetetsa ho tla totisa bothata, eseng ho bo rarolla. Bibele e re: “
Ho se ke ha e-ba le eo le busetsang bobe ka bobe ho eena.”
—Baroma 12:17; Liproverbia 24:19.
U se ke ua ikenya bothateng. Qoba batho le libaka tseo u ka ’nang ua sotloa ke bo-mpoli ho tsona ka hohle kamoo u ka khonang.
—Liproverbia 22:3.
Etsa ho fapaneng le hoo ba ho lebeletseng. Bibele e re: “
Karabo, ha e le bonolo, e leleka khalefo.”
—Liproverbia 15:1.
E-ba sesoasoi. Haeba ka mohlala mpoli a re u motenya, u ka ’na ua ōma ka hlooho ’me ua re, “
Ua bolela!”
Itsamaele. Nora ea lilemo li 19 o re: “
Ho thōla ho bontša hore u hōlile ka ho lekaneng ebile u feta motho ea u hobosang.
Ho bontša hore u khona ho ithiba”
—e leng se thatafallang mpoli.
Itšepe haholoanyane. Ngoanana ea bitsoang Rita o re: “
Bo-mpoli baa u bona ha u sa phutholoha,
’me ba ka ’na ba sebelisa seo hore u ikhalale.”
Bolella motho e mong. Ho ea ka phuputso e ’ngoe, batho ba bangata ba sotloang ke bo-mpoli Inthaneteng, ha ba tlalehe se ba etsahallang mohlomong ka lebaka la ho hlajoa ke lihlong (haholo bashanyana) kapa ba tšaba ho sotloa le ho feta. Empa hopola hore bo-mpoli baa thaba ha u thōla feela. Ho bua e ka ba mohato oa pele oa ho hlōla bothata bona.


text:
SEHLOMATHISO
Ho Khetholla “Babylona e Moholo”
BUKA ea Tšenolo e na le lipolelo tseo re lokelang ho li nka e le tsa tšoantšetso. (Tšenolo 1:1) Ka mohlala, e bua ka mosali eo ho ngotsoeng lebitso “Babylona e Moholo” phatleng ea hae. Mosali enoa ho thoe o lutse holim’a “matšoele le lichaba.” (Tšenolo 17:1, 5, 15) Kaha ha ho mosali oa sebele ea ka etsang sena, e tlameha ebe Babylona e Moholo e tšoantšetsa ho itseng. Kahoo, seotsoa see sa tšoantšetso se emela’ng?
Ho Tšenolo 17:18, mosali enoa oa tšoantšetso o hlalosoa e le “motse o moholo o nang le ’muso holim’a marena a lefatše.” Lentsoe “motse” le bontša hore ke sehlopha se hlophisitsoeng sa batho. Kaha ‘motse ona o moholo’ o laola “marena a lefatše,” e tlameha ebe mosali enoa ea bitsoang Babylona e Moholo ke mokhatlo o nang le tšusumetso lichabeng ka kakaretso. Ka nepo o ka bitsoa ’muso oa lefatše. Ke ’muso oa mofuta ofe? Oa bolumeli. Hlokomela kamoo litemana tse ling tsa buka ea Tšenolo li re lebisang qetong ena kateng.
’Muso e ka ba oa lipolotiki, oa khoebo, kapa oa bolumeli. Mosali eo ea bitsoang Babylona e Moholo hase ’muso oa lipolotiki hobane Lentsoe la Molimo le re “marena a lefatše,” kapa mekhatlo ea lefatše lena ea lipolotiki, “a etsa bohlola” le eena. Bohlola boo a bo etsang ke lilekane tseo a li entseng le babusi ba lefatše lena ’me seo se hlalosa lebaka leo ka lona a bitsoang “seotsoa se seholo.”—Tšenolo 17:1, 2; Jakobo 4:4.
Babylona e Moholo e ke ke ea e-ba ’muso oa khoebo kaha ‘bahoebi ba lefatše,’ ba emelang mekhatlo ea khoebo, ba tla sareloa ha e timetsoa. Ha e le hantle, marena le bahoebi ba hlalosoa ba shebeletse Babylona e Moholo ba le “hōjana.” (Tšenolo 18:3, 9, 10, 15-17) Ka hona, hoa utloahala ho etsa qeto ea hore Babylona e Moholo hase ’muso oa lipolotiki kapa oa khoebo, empa ke oa bolumeli
Taba e ’ngoe e tiisang ho khetholloa ha Babylona e Moholo e le bolumeli ke mantsoe a reng e khelosa lichaba tsohle ka ‘ho tloaela ha eona ho sebelisana le meea.’ (Tšenolo 18:23) Kaha mefuta eohle ea tšebelisano le meea e tsamaisana le bolumeli ebile e susumetsoa ke bademona, ha ho makatse ha Bibele e re Babylona e Moholo ke “sebaka sa bolulo sa bademona.” (Tšenolo 18:2; Deuteronoma 18:10-12) Hape ho hlalosoa hore ’muso ona o hanyetsa bolumeli ba ’nete ka matla, o hlorisa “baprofeta” le “bahalaleli.” (Tšenolo 18:24) Ha e le hantle, Babylona e Moholo e hloile bolumeli ba ’nete ka matla hoo e hlorisang “lipaki tsa Jesu” ka mabifi le ho li bolaea. (Tšenolo 17:6) Kahoo, ho hlakile hore mosali enoa ea bitsoang Babylona e Moholo o emela ’muso oa lefatše oa bolumeli ba bohata, o akarelletsang malumeli ’ohle a khahlanong le Jehova Molimo.


text:
Buka ea Selemo ea Lipaki Tsa Jehova ea 2014
Bala lintlha tsa sehlooho tsa Sierra Leone le Guinea, ’me u utloe liphihlelo tse khothatsang tse tsoang lefatšeng ka bophara.
Temana ea Selemo ea 2014
Temana ea rōna ea selemo ea 2014 e re “’Muso oa Hao o ke o Tle.”
Lengolo le Tsoang ho Sehlopha se Busang
U tla khothatsoa ke lengolo le monate le le matlafatsang tumelo le tsoang ho Sehlopha se Busang.
Lintlha Tsa Sehlooho Tsa Selemo se Fetileng
Bala liketsahalo tse thabisang tse bontšang hore mokhatlo oa Jehova Molimo ha oa ema nģa e le ’ngoe.
Ho Bolela le ho Ruta Lefatšeng Lohle
Batho ba Molimo ba susumetsoa ke lerato hore ba bolele litaba tse molemo tsa ’Muso kamehla. Bona seo ba se finyelletseng selemong sa 2013.
Sierra Leone le Guinea
Tlaleho ena e bontša tumelo e sa thekeseleng le boinehelo ba Lipaki Tsa Jehova ha li bolela litaba tse molemo linaheng tsena tsa Afrika.
Lilemong Tse Lekholo Tse Fetileng—1914
1914, selemo seo Liithuti Tsa Bibele li ’nileng tsa bua ka sona, se ile sa qetella se fihlile.


text:
Thuto 17
Balebeli ba Tsamaeang ba re Thusa Joang?
Mangolo a Segerike a Bakreste a bua khafetsa ka Barnabase le moapostola Pauluse. E ne e le balebeli ba tsamaeang, ba etela liphutheho tsa lekholong la pele la lilemo. Hobane’ng? Ba ne ba amehile e le kannete ka boiketlo ba barab’abo bona. Pauluse o ile a re o batla ‘ho khutla ’me a etele barab’abo rōna’ ho ea bona hore na ba ea joang. O ne a ikemiselitse ho tsamaea lik’hilomithara tse makholo e le hore a e’o ba matlafatsa. (Liketso 15:36) Ke sona seo kajeno balebeli ba tsamaeang ba labalabelang ho se etsa.
Ba re etela ho tla re khothatsa. Molebeli oa potoloho o qeta beke a etetse phutheho e itseng ho tse ka bang 20 tseo a li etelang habeli ka selemo. Molebeli oa setereke o ea lipotolohong tse ka bang leshome, o etela liphutheho ebile e ba molula-setulo likopanong tsa potoloho tse tšoaroang hang ka selemo. Re ka rua molemo o moholo phihlelong ea bara bana babo rōna le ea basali ba bona haeba ba nyetse. Ba ikitlaelletsa ho tseba bacha le ba hōlileng, ’me ba labalabela ho tsamaea le rōna tšimong le lithutong tsa Bibele. Balebeli bana ba tsamaea le baholo maetong a bolisa, ’me baa re matlafatsa le ho re fa lipuo tse khothatsang libokeng le likopanong.—Liketso 15:35.
Ba thahasella bohle. Balebeli ba tsamaeang ba thahasella bomoea ba liphutheho e le kannete. Ba kopana le baholo le bahlanka ba sebeletsang e le hore ba hlahlobe tsoelo-pele e entsoeng le ho ba eletsa hore na ba ka phetha boikarabelo ba bona joang. Ba thusa bo-pula-maliboho hore ba atlehe tšebeletsong ea bona, ’me ba thabela ho tseba ba sa tsoa kopanela le ho utloa hore na ba hatela pele joang moeeng. E mong le e mong oa bara bana babo rōna oa itela e le hore e be “mosebetsi-’moho bakeng sa lithahasello tsa [rōna].” (2 Bakorinthe 8:23) Re lokela ho etsisa tumelo le boinehelo ba bona ho Molimo.—Baheberu 13:7.
Balebeli ba tsamaeang ba etela liphutheho ka sepheo sefe?
U ka rua molemo joang ketelong ea bona?


text:
SEHLOOHO SE KA NTLE
Kamoo U ka Bang Ntate ea Molemo
“Lintho li ile tsa senyeha hokae?” Potso ena e ’nile ea tšoenya Michael * ea lulang Afrika Boroa. Le hoja a entse sohle se matleng a hae hore e be ntate ea molemo, kamehla ha a nahana ka mora oa hae ea lilemo li 19 ea tsoileng tseleng, oa ipotsa hore na ebe ho na le ntho eo a sa e etsang hantle.
Ho fapana le Michael, Terry, ea lulang Spain eena o ile a atleha. Mora oa hae Andrew o re: “Ntho eo ke e hopolang haholo ka Ntate ke hore o ne a mpalla, a bapala le ’na re bile re ea moo re ka qetang nako re le babeli feela. O ne a etsa hore ho be monate ho ithuta.”
Ke ’nete hore ha ho bonolo ho ba ntate ea molemo. Empa Bibele e fana ka keletso e ka u thusang hore u be ntate ea molemo. Bo-ntate ba bangata ba hlokometse hore ba rua molemo hammoho le malapa a bona, ha ba latela keletso e bohlale e fumanoang ka Bibeleng. A re ke re hlahlobeng tse ling tsa likeletso tsa Bibele tse sebetsang tse ka thusang bo-ntate.
1. Iphe Nako ea ho ba le Lelapa la Hao
Joaloka ntate, u bontša bana ba hao joang hore ke ba bohlokoa ho uena? Ho hlakile hore u etsa lintho tse ngata molemong oa bona, tse akarelletsang ho itima lintho tse itseng e le hore ba be le lijo le lehae le loketseng. U ne u ke ke ua etsa lintho tseo haeba bana ba hao ba se bohlokoa ho uena. Empa haeba u sa iphe nako e lekaneng ea ho ba le bana ba hao, ba ka ’na ba etsa qeto ea hore u tsotella lintho tse ling ho ba feta, tse kang mosebetsi oa hao, metsoalle le lintho tseo u li etsang ho itlosa bolutu.
Ntate o lokela ho qala neng ho qeta nako le bana ba hae? ’Mè o qala ho ba le kamano e haufi le ngoana ha a sa ntse a le ka pōpelong. Libeke tse 16 ka mor’a hore ’mè a ime, ngoana ea e-s’o hlahe a ka ’na a qala ho utloa. Nakong ena ntate le eena a ka qala ho ba le kamano e khethehileng le ngoana oa hae ea e-s’o hlahe. A ka mamela ho otla ha pelo ea ngoana, a utloa ha a raha, a bua le eena le ho mo binela.
Molao-motheo oa Bibele: Mehleng ea ha ho ne ho ngoloa Bibele, banna ba ne ba ruta bana ba bona. Bo-ntate ba ne ba khothalletsoa hore kamehla ba qete nako le bana ba bona joalokaha ho ka bonoa mantsoeng ana a Bibele a hlahang ho Deuteronoma 6:6, 7, a reng: “Mantsoe ana ao ke u laelang ’ona kajeno a be pelong ea hao; u a rute mora oa hao ka ho pheta-pheta ’me u bue ka ’ona ha u lutse ka tlung ea hao le ha u tsamaea tseleng le ha u robetse le ha u tsoha.”
2. Bo-ntate ba Molemo ba Tseba ho Buisana le Bana ba Bona
E le hore u atlehe ho buisana le bana ba hao, u lokela ho ba mamela ka hloko. U lokela ho ithuta ho ba mamela u khobile matšoafo.
Haeba bana ba hao ba nahana hore u tla halefa kapele le ho ba tšoaea liphoso ha ba bua le uena, ha ho na letho le tla ba susumeletsa hore ba u phetlele sefuba. Empa ha u ba mamela u khobile matšoafo, u bontša hore u ba tsotella e le kannete. Joale le bona ba tla phutholoha ho u bolella lintho tseo ba li nahanang le tsela eo ba ikutloang ka eona.
Molao-motheo oa Bibele: Ho na le bopaki bo bontšang hore bohlale bo sebetsang bo fumanoang ka Bibeleng bo molemo likarolong tse ngata tsa bophelo. Ka mohlala, Bibele e re: “Motho e mong le e mong a potlakele ho utloa, a liehe ho bua, a liehe ho halefa.” (Jakobo 1:19) Bo-ntate ba sebelisang molao-motheo ona oa Bibele, ba khona ho buisana hantle le bana ba bona.
3. Ba Khalemele ka Lerato ’me U ba Babatse
Esita le haeba u ferekane kapa u halefile, khalemelo eo u fanang ka eona e lokela ho bontša hore u rata ngoana oa hao le hore u batla hore a atlehe bophelong. Khalemelo e joalo e akarelletsa ho mo eletsa, ho mo laea, ho mo ruta le ho mo fa kotlo ha ho hlokahala.
Ho feta moo, bana ba amohela khalemelo haholoanyane ha ntate a ba babatsa kamehla. Maele a boholo-holo a re: “Lentsoe le builoeng ka nako e nepahetseng le joaloka liapole tsa khauta ka lijaneng tse betliloeng tsa silevera.” (Liproverbia 25:11) Ha bana ba babatsoa seo se ba thusa hore ba be le litšobotsi tse ntle. Bana ba itšepa haholoanyane ha ba hlokomela hore batsoali baa ba ananela ebile ba ba nka e le ba bohlokoa. Ntate ea batlang menyetla ea ho babatsa bana ba hae, o tla ba thusa hore ba itšepe le ho ba khothalletsa hore ba se ke ba tela ho leka ho etsa se nepahetseng.
Molao-motheo oa Bibele: “Lōna bo-ntate, le se ke la khentša bana ba lōna, e le hore ba se ke ba nyahama.”—Bakolose 3:21.
4. Rata Mosali oa Hao ’me U mo Hlomphe
Tsela eo ntate a tšoarang mosali oa hae ka eona e ama bana. Litsebi tse ling tsa khōlo ea ngoana li re: “Ntho e ’ngoe e molemo ka ho fetisisa eo ntate a ka e etsetsang bana ba hae ke hore a hlomphe ’mè oa bona. . . . Ha ntate le ’mè ba hlomphana ba bile ba etsa hore bana ba bona ba tsebe seo, bana ba tla thaba le ho ikutloa ba sireletsehile.”—The Importance of Fathers in the Healthy Development of Children. *
Molao-motheo oa Bibele: “Banna, le tsoele pele le rata basali ba lōna . . . E mong le e mong oa lōna ka bomong a ke a rate mosali oa hae joalokaha a ithata.”—Baefese 5:25, 33.
5. Sebelisa Keletso e Bohlale e Tsoang ho Molimo
Bo-ntate ba ratang Molimo ka lipelo tsohle tsa bona, ba ka fa bana ba bona lefa la bohlokoa ka ho fetisisa la hore ba be le kamano e haufi-ufi le Ntate oa bona oa leholimo.
Ka mor’a lilemo tse mashome tsa mosebetsi o thata oa ho hōlisa bana ba tšeletseng, Antonio, e leng Paki ea Jehova, o ile a fumana lengolo le tsoang ho e mong oa barali ba hae le reng: “Ntate ea ratehang, ke lakatsa ho u leboha ka ho nkhōlisa hore ke rate Jehova Molimo, ke ithate ’me ke rate le moahelani oa ka—e leng lintho tse etsang hore ke be le botho bo ratehang. U ile ua mpontša hore u rata Jehova le hore u ntsotella e le kannete. Kea leboha Ntate hore ebe u ile ua beha Jehova pele bophelong ba hao, ’me ua tšoara bana ba hao joaloka mpho e tsoang ho Molimo!”
Molao-motheo oa Bibele: “U rate Jehova Molimo oa hao ka pelo ea hao eohle le ka moea oa hao oohle le ka mafolofolo a hao ’ohle. Mantsoe ana ao ke u laelang ’ona kajeno a be pelong ea hao.”—Deuteronoma 6:5, 6.
Ho hlakile hore ho ba ntate ho akarelletsa lintho tse ngata tse fetang tsena tse hlano le hore esita leha u leka ka hohle ho ba ntate ea molemo ho ke ke ha etsahala hore u etse lintho ka tsela e phethahetseng. Empa ha u leka ka matla ho sebelisa melao-motheo ena ka tsela e bontšang lerato le e leka-lekaneng, u ka atleha e le kannete ho ba ntate ea molemo. *
^ ser. 3 Mabitso a mang a fetotsoe sehloohong sena.
^ ser. 19 Ha ntate a tšoara ’mè oa bana ba hae ka tlhompho esita le haeba a se a arohane le eena, seo se tla thusa bana hore ba be le kamano e ntle le ’mè oa bona.
^ ser. 25 E le hore u fumane likeletso tse eketsehileng ka bophelo ba lelapa, sheba buka e reng Lekunutu la Thabo ea Lelapa, e fumanehang Inthaneteng ho www.jw.org/st.


text:
LA 20 MARCH, 2014 | LITABA TSA LEFATŠE LOHLE
Guy H. Pierce, eo e Neng e le Setho sa Sehlopha se Busang sa Lipaki Tsa Jehova o Hlokahetse
NEW YORK—Guy H. Pierce, eo e Neng e le Setho sa Sehlopha se Busang sa Lipaki Tsa Jehova ntlo-khōlō ea tsona e Brooklyn, New York, o hlokahetse ka Labobeli la la 18 March monongoaha. O hlokahala tjena a le lilemo le 79.
Mofu Pierce o sebelitse likomiting tse sa tšoaneng tse etellang pele mesebetsi ea Lipaki ho akarelletsa le oa ho ruta batho Bibele o etsoang lefatšeng lohle. Boikarabello ba hae bo ne bo etsa hore a lule a le tseleng, ’me o ne a sebelisa menyetla e joalo ho khothatsa Lipaki Tsa Jehova lefatše lohle. Le hoja a ne a e-na le mosebetsi o mongata, o ne a sa iphathahanye hoo a ke keng a mamela batho ba hlokang thuso kapa keletso, ’me pososelo ea hae e mofuthu le metlae ea hae e ne e etsa hore ba phutholohe. Batho ba mo tsebang hantle ba re batho ba mefuta le litso tsohle ba ne ba mo atamela ka bonolo feela. Ha basebeletsi ba Lipaki ba rutang batho Bibele ba ne ba abeloa mangolo, mofu o ile a bua seo batho ba neng ba mo tseba ka sona ’me a re: “Le emele se nepahetseng, leha ho le joalo le tenyetsehe ha ho hlokahala. Le se ke la khesa bao le abetsoeng ho ea ho bona hobane le sa tšoane le bona ka setso.”
Mofu Guy Hollis Pierce o hlahetse Auburn, California, ka la 6 November, 1934. O ile a kolobetsoa hore e be e mong oa Lipaki Tsa Jehova ka la 14 August, 1955 a le lilemo li 20. O ile a nyala molumeli-moho le eena, e leng Penelope (Penny) Wong, ka la 30 May, 1977 ’me ba hlohonolofatsoa ka bana. Eena le mosali oa hae ba ile ba etsa mosebetsi oa ho ruta batho kamehla (ea e-ba bo-pula-maliboho ba kamehla ho ea kamoo Lipaki li ba bitsang kateng). Hamorao o ile a etsa mosebetsi oa ho etela liphutheho tsa Lipaki Tsa Jehova ho pholletsa le United States e le hore a ka khothatsa Lipaki tse ling tse etsang mosebetsi oa ho ruta batho Bibele kamehla hammoho le litho tse ling tsa phutheho. Ka 1997 ba ha Pierce ba ile ba memeloa ho sebeletsa ofising ea lekala ea Lipaki Tsa Jehova ea United States. Ka la 2 October, 1999, monghali Pierce e ile ea e-ba setho sa Sehlopha se Busang.
Ntate Pierce e ne e le molula setulo oa seboka sa selemo le selemo sa Watch Tower Bible and Tract Society of Pennsylvania sa bo129 se neng se tšoeroe mafelo-bekeng a la 5 le la 6 October, 2013. Batho ba 1 413 676 ba linaheng tse 31 ba ile ba mamela lenaneo leo, ba bang ba ne ba le moo ka seqo ha ba bang bona ba ne ba le mametse Inthaneteng. Ho ea ka websaete ea Lipaki seo e ne e le seboka se seholo ka ho fatisisa seo Lipaki Tsa Jehova li kileng tsa se tšoara ho tla fihlela lena le holimo.
Mofu Pierce o siea mohatsa’e Penny, bana ba tšeletseng, litloholo tse ’maloa hammoho le litloholoana. O tla boela a hloloheloe ke Lipaki tse ngata ho pota lefatše kaha o ne a li nka e le beng ka eena.
Bo-mphato oa hae ba Sehlopha se Busang ba bile ntsoe-leng ha ba re “tumelo ea hae e ne e tiile ’me a emela melao le melao-motheo ea Jehova ka tieo.” Ba ile ba phaella ka hore: “Re tla lula re hopola kamoo a ileng a phetha tšebeletso ea hae ea lefatšeng ka sebete kateng ’me seo se tla re matlafatsa nakong e tlang.”
Media Contact(s):
International: J. R. Brown, Office of Public Information, tel. +1 718 560 5000


text: 31 Ka mor’a nako a utloa mantsoe a bara ba Labane, ba re: “Jakobo o nkile ntho e ’ngoe le e ’ngoe ea Ntate; ’me o bokeletse leruo lena lohle la hae ka seo e leng sa Ntate.”+2 Ha Jakobo a talima sefahleho sa Labane, bonang! o ne a se a se joaloka pele.+3 Qetellong Jehova a re ho Jakobo: “Khutlela naheng ea bo-ntat’ao le ho beng ka uena,+ ’me ke tla tsoela pele ke e-na le uena.”+4 Joale Jakobo a romeletsa ’me a bitsetsa Ragele le Lea tšimong hore ba tle mohlapeng oa hae,5 eaba o re ho bona:“Ke bona sefahleho sa ntat’a lōna, hore ho ’na ha a sa le joaloka pele;+ empa Molimo oa Ntate o na le ’na.+6 Ka sebele lea tseba hore ke sebelelitse ntat’a lōna ka matla a ka ’ohle.+7 Ntat’a lōna o nkentse ka mano ’me o fetotse moputso oa ka ka makhetlo a leshome, empa Molimo ha aa ka a mo lumella ho nketsa hampe.+8 Haeba ka lehlakoreng le leng a ne a re, ‘Tse thobosha e tla ba moputso oa hao,’ joale mohlape oohle o ne o hlahisa tse thobosha; empa haeba ka lehlakoreng le leng a ne a re, ‘Tse mechato e tla ba moputso oa hao,’ joale mohlape oohle o ne o hlahisa tse mechato.+9 Kahoo Molimo o ’nile a nka mohlape oa ntat’a lōna ’me a mpha oona.+10 Qetellong eitse nakong ea ha mohlape o palesa ka phahamisa mahlo ’me ka bona pono torong+ ’me bonang! liphooko tse tlōlelang mohlape li ne li le mechato, li le thobosha ’me li le matheba.+11 Joale lengeloi la Molimo oa ’nete la re ho ’na torong, ‘Jakobo!’ eaba ke re, ‘Ke ’na enoa.’+12 Eaba le tsoela pele, ‘Ka kōpo, phahamisa mahlo, u bone liphooko tsohle tse tlōlelang mohlape hore li mechato, li thobosha ’me li matheba, etsoe ke bone sohle seo Labane a u etsang sona.+13 Ke ’na Molimo oa ’nete oa Bethele,+ moo u tlotsitseng sefika+ le moo u entseng boitlamo ho ’na.+ Joale ema, tloha naheng ena ’me u khutlele naheng eo u tsoaletsoeng ho eona.’”+14 Eaba Ragele le Lea baa araba ’me ba re ho eena: “Na ho sa ntse ho e-na le karolo ea lefa la rōna ka tlung ea Ntate?+15 Na ruri ha re nkoe re le basele ho eena kaha o re rekisitse, hoo a ntseng a ja ka ho tsoelang pele esita le chelete eo re e ntšelitsoeng?+16 Etsoe maruo ’ohle ao Molimo a a nkileng ho Ntate ke a rōna le bana ba rōna.+ Kahoo joale u etse ntho e ’ngoe le e ’ngoe eo Molimo a u boleletseng eona.”+17 Joale Jakobo a ema ’me a palamisa bana ba hae le basali ba hae likameleng;+18 eaba o qala ho khanna mohlape oohle oa hae le thepa eohle eo a e bokeletseng,+ mohlape oo a o fumaneng oo a o bokeletseng Padane-arame, e le hore a ee ho ntat’ae Isaka naheng ea Kanana.+19 Joale Labane o ne a il’o kuta linku tsa hae. Ho sa le joalo Ragele a utsoa literafime+ tsa ntat’ae.20 Kahoo Jakobo a sebetsana le Labane Mosyria ka mano, hobane o ne a sa mo bolella hore oa baleha.21 A baleha ’me a tloha a ba a tšela Nōka,+ eena le sohle seo a nang le sona. Ka mor’a moo a lebisa sefahleho sa hae sebakeng se lithaba sa Gileade.+22 Hamorao, ka letsatsi la boraro, Labane a bolelloa hore Jakobo o balehile.23 Eaba o nka barab’abo o qala ho mo lelekisa+ sebaka se bohōle ba leeto la matsatsi a supileng ’me a mo fumana sebakeng se lithaba sa Gileade.24 Joale Molimo a tla ho Labane Mosyria+ torong bosiu+ ’me a re ho eena: “Itebele hore u se ke ua qala ho bua hantle kapa hampe le Jakobo.”+25 Kahoo Labane a atamela Jakobo, kaha Jakobo o ne a hlomme tente ea hae thabeng ’me Labane a hlometse barab’abo liahelo sebakeng se lithaba sa Gileade.26 Joale Labane a re ho Jakobo: “U entse’ng, ka hore ebe u khethile ho sebetsana le ’na ka mano ’me u tsamaile ka barali ba ka joalokaha eka ke baholehuoa ba hapuoeng ka sabole?+27 Ke hobane’ng ha u balehile ka sephiri ’me u sebetsane le ’na ka mano ’me u sa ka ua mpolella, e le hore nka re u tsamaee ka thabo le lipina,+ ka moropa o monyenyane le ka harepa?+28 Ha ua mpha sebaka sa ho aka bana ba ka le barali ba ka.+ Joale u entse ka booatla.29 Ho matleng a letsoho la ka ho le ntša kotsi,+ empa Molimo oa ntat’a lōna o buile le ’na bosiung ba maobane, a re, ‘Itebele khahlanong le ho bua hantle kapa hampe le Jakobo.’+30 Le hoja u tsamaile hobane u ’nile ua hloloheloa ntlo ea ntat’ao haholo, leha ho le joalo, ke hobane’ng ha u utsoitse melimo ea ka?”+31 Ha Jakobo a araba a re ho Labane: “Ke hobane ke ne ke tšohile.+ Etsoe ke ipoleletse ho re, ‘U ka ’na ua nkamoha barali ba hao ka mahahapa.’32 Mang kapa mang eo u ka fumanang melimo ea hao ho eena, a se ke a phela.+ Ka pel’a barab’abo rōna, itlhahlobele seo ke nang le sona ’me u inkele eona.”+ Empa Jakobo o ne a sa tsebe hore Ragele o e utsoitse.+33 Kahoo Labane a kena tenteng ea Jakobo le tenteng ea Lea le tenteng ea makhabunyane a mabeli,+ empa a se ke a e fumana. Qetellong a tsoa tenteng ea Lea eaba o kena tenteng ea Ragele.34 Joale Ragele o ne a nkile literafime, eaba o khetha ho li kenya ka har’a baskete ea sale ea basali ea kamele, ’me a ’na a lula holim ’a tsona. Kahoo Labane a qala ho phopholetsa ka har’a tente eohle, empa a se ke a li fumana.35 Joale a re ho ntat’ae: “U se ke ua lumella hore bohale bo tuke mahlong a morena oa ka,+ hobane ha ke khone ho ema ka pel’a hao, etsoe ke tšoeroe ke ntho e tloaelehileng ho basali.”+ Kahoo a batlisisa, empa ha aa ka a fumana literafime.+36 Eaba Jakobo oa halefa+ ’me o qala ho qabana le Labane, ’me ha Jakobo a araba a tsoela pele ho re ho Labane: “Bofetoheli ba ka ke bofe,+ sebe sa ka ke sefe, e leng lebaka leo ka lona u mpehileng merebele?+37 Joalokaha u se u phopholelitse ka har’a thepa eohle ea ka, u fumane’ng ea thepa eohle ea ntlo ea hao?+ E behe mona ka pel’a barab’eso le barab’eno,+ ’me ba etse qeto pakeng tsa rōna ba babeli.+38 Ka lilemo tsena tse mashome a mabeli ke ’nile ka ba le uena. Linku tsa hao tse tšehali le lipōli tsa hao tse tšehali ha lia ka tsa folotsa,+ ’me le ka mohla ha kea ka ka ja lipheleu tsa mohlape oa hao.39 Phoofolo leha e le efe e rusolotsoeng ha kea ka ka e tlisa ho uena.+ Ke ne ke jara tahlehelo ea eona. Ebang e ’ngoe e ne e utsuoa motšehare kapa e utsuoa bosiu, u ne u e batla letsohong la ka.+40 Ke ile ka qetoa ke mocheso motšehare le ke serame bosiu, ’me boroko bo ne bo baleha mahlong a ka.+41 Ke lilemo tse mashome a mabeli ke le ka tlung ea hao. Ke u sebelelitse lilemo tse leshome le metso e mene bakeng sa barali ba hao ba babeli le lilemo tse tšeletseng bakeng sa mohlape oa hao, ’me u ’nile ua fetola moputso oa ka ka makhetlo a leshome.+42 Hoja Molimo oa Ntate,+ Molimo oa Abrahama le Tšabo ea Isaka,+ a ne a sa ka a ba lehlakoreng la ka, u ka be u itse ke tsamaee ke sa nka letho. Molimo o bone ho sohlokeha ha ka le ho sehla ha matsoho a ka, ’me kahoo o u khalemetse bosiung ba maobane.”+43 Joale ha Labane a araba a re ho Jakobo: “Barali ke barali ba ka le bana ke bana ba ka le mohlape ke mohlape oa ka, le ntho e ’ngoe le e ’ngoe eo u e talimileng ke ea ka le ea barali ba ka. Nka etsa’ng khahlanong le bona kajeno kapa khahlanong le bana bao ba ba tsoetseng?44 Joale, tloo, a re hlabe selekane,+ ’na le uena, ’me e tla ba bopaki pakeng tsa ka le uena.”+45 Tumellanong le hoo Jakobo a nka lejoe ’me a le hloma e le sefika.+46 Joale Jakobo a re ho barab’abo: “Nkang majoe!” Eaba ba qala ho nka majoe le ho etsa mokolokotoane.+ Ka mor’a moo ba jella moo mokolokotoaneng.47 Labane a qala ho o bitsa Jegare-sahadutha, empa Jakobo a o bitsa Galede.48 Eaba Labane o re: “Mokolokotoane ona ke bopaki pakeng tsa ka le uena kajeno.” Ke ka lebaka leo a o rehileng lebitso la Galede,+49 le Tora ea ho Lebela, hobane a itse: “Jehova a ke a lebele pakeng tsa ka le uena ha re lutse re sa bonahale e mong ho e mong.+50 Haeba u hlorisa barali+ ba ka le haeba u nka basali ba bang ho phaella ho barali ba ka, ha ho motho ea nang le rōna. Bona! Molimo ke paki pakeng tsa ka le uena.”+51 Eaba Labane o tsoela pele ho re ho Jakobo: “Mokolokotoane ke ona le sefika ke sena seo ke se emisitseng pakeng tsa ka le uena.52 Mokolokotoane ona ke bopaki, ’me sefika sena ke ntho e pakang,+ hore nke ke ka feta mokolokotoane ona khahlanong le uena le hore u ke ke ua feta mokolokotoane ona le sefika sena khahlanong le ’na ho ’ntša kotsi.+53 Molimo oa Abrahama+ le molimo oa Nakore+ a ke a ahlole pakeng tsa rōna, molimo oa ntat’a bona.” Empa Jakobo a hlapanya ka Tšabo ea ntat’ae Isaka.+54 Ka mor’a moo Jakobo a etsa sehlabelo thabeng eaba o mema barab’abo hore ba je bohobe.+ Tumellanong le hoo ba ja bohobe ’me ba hlola bosiu thabeng.55 Leha ho le joalo, Labane a tsoha hoseng haholo eaba o aka+ bana ba hae le barali ba hae ’me oa ba hlohonolofatsa.+ Joale Labane a tsamaea e le hore a khutlele sebakeng sa habo.+


text: 50 Joale Josefa a itihela holim ’a sefahleho sa ntat’ae+ ’me a itšela ka meokho holim ’a hae ’me a mo aka.+2 Ka mor’a moo Josefa a laela bahlanka ba hae, lingaka, hore li tlotse setopo+ sa ntat’ae. Kahoo lingaka tsa tlotsa setopo sa Iseraele,3 ’me tsa nka matsatsi a feletseng a mashome a mane bakeng sa hae, etsoe ka tloaelo li nka matsatsi ana ha li tlotsa setopo, le Baegepeta ba ile ba ’na ba mo llela ka matsatsi a mashome a supileng.+4 Qetellong matsatsi a ho mo llela a feta, ’me Josefa a bua le ba ntlo ea Faro, a re: “Joale, haeba ke fumane mohau mahlong a lōna,+ ka kōpo, buang moo Faro a ntseng a utloa, le re,5 ‘Ntate o ntlhapantšitse,+ a re: “Bona! Kea shoa.+ U lokela ho mpata+ sebakeng sa ka sa lepato seo ke ikepetseng sona naheng ea Kanana.”+ Joale, ka kōpo, e-re ke nyolohe ’me ke pate Ntate, ka mor’a moo ke ikemiselitse ho khutla.’”6 Tumellanong le hoo Faro a re: “Nyoloha ’me u pate ntat’ao feela joalokaha a u hlapantšitse.”+7 Kahoo Josefa a nyoloha ho ea pata ntat’ae, ’me bahlanka bohle ba Faro ba nyoloha le eena, banna ba baholo+ ba ntlo ea hae le banna bohle ba baholo naheng ea Egepeta,8 le bohle ba ntlo ea Josefa le barab’abo le ba ntlo ea ntat’ae.+ Ke bana ba bona ba banyenyane feela le mehlape ea bona ea likhutšoane le mehlape ea bona ea liphoofolo tse khōlō eo ba ileng ba e siea naheng ea Goshene.9 Hape a nyoloha ka likoloi+ hammoho le banna ba lipere, ’me ea e-ba sehlopha se seholo haholo.10 Ba fihla seotlong+ sa Atade, se sebakeng sa Jordane,+ ’me ba bokolla haholo moo eaba ba etsa moetlo oa ho siamela ntat’ae ka matsatsi a supileng.+11 Baahi ba naha, Bakanana, ba bona moetlo oa ho siama seotlong sa Atade, ’me ba hooa: “Hona ke ho siama ho hoholo bakeng sa Baegepeta!” Ke ka lebaka leo se rehiloeng lebitso la Abele-mizraime, sebakeng sa Jordane.+12 Bara ba hae ba mo etsetsa hantle feela joalokaha a ne a ba laetse.+13 Kahoo bara ba hae ba mo isa naheng ea Kanana ’me ba mo pata lehaheng la tšimo ea Makpela, tšimo eo Abrahama a e rekileng ho Efrone Mohethe hore e be sebaka sa lepato ka pel’a Mamre.+14 Ka mor’a moo Josefa a khutlela Egepeta, eena le barab’abo le bohle ba nyolohileng le eena ho ea pata ntat’ae, ka mor’a hore a pate ntat’ae.15 Ha barab’abo Josefa ba bona hore ntat’a bona o shoele, ba qala ho re: “E ka ’na eaba Josefa o re koetletse lehloeo+ ’me ruri o tla re buseletsa bakeng sa bobe bohle boo re mo entseng bona.”+16 Kahoo ba bolella Josefa taelo ka mantsoe ana: “Ntat’ao o fane ka taelo pele a shoa, a re,17 ‘Le re ho Josefa: “Ke etsa thapeli ho uena, ka kōpo, tšoarela+ bofetoheli ba barab’eno le sebe sa bona hobane ba u etselitse bobe.”’+ Joale ka kōpo, tšoarela bofetoheli ba bahlanka ba Molimo oa ntat’ao.”+ Josefa a itšela ka meokho ha ba bua le eena.18 Ka mor’a moo barab’abo ba boela ba tla eaba ba itihela fatše ka pel’a hae ’me ba re: “Bona! re makhoba a hao!”+19 Joale Josefa a re ho bona: “Le se ke la tšoha, etsoe na ke sebakeng sa Molimo?+20 Ha e le lōna, le ne le nkhopoletse bobe. Molimo o ne a hopotse se molemo ka morero oa ho etsa joaloka letsatsing lena ho boloka batho ba bangata ba phela.+21 Kahoo joale le se ke la tšoha. Ke tla ’ne ke le fe lijo le bana ba lōna ba banyenyane.”+ Kahoo a ba tšelisa ’me a bua le bona ka mokhoa o khothatsang.22 Josefa a ’na a lula Egepeta, eena le ba ntlo ea ntat’ae; ’me Josefa a phela lilemo tse lekholo le leshome.23 Josefa a bona bara ba Efraime ho fihlela molokong oa boraro,+ le bara ba Makire,+ mora oa Manase. Ba ile ba beleheloa mangoleng a Josefa.+24 Qetellong Josefa a re ho barab’abo: “Kea shoa; empa ruri Molimo o tla lebisa tlhokomelo ea hae ho lōna,+ ’me ka sebele o tla le ntša naheng ena a le ise naheng eo a e hlapanyelitseng Abrahama, Isaka le Jakobo.”+25 Kahoo Josefa a hlapantša bara ba Iseraele, a re: “Ruri Molimo o tla lebisa tlhokomelo ea hae ho lōna. Tumellanong le hoo le tlose masapo a ka mona.”+26 Ka mor’a moo Josefa a shoa a le lilemo li lekholo le leshome; ’me ba etsa hore setopo sa hae se tlotsoe,+ eaba o kenngoa ka har’a lekese Egepeta.


text:
Seo Bacha ba Bang ba se Buang
Ak’u shebe livideo tsa bacha ho tsoa lefatšeng ka bophara ba buang ka mathata a bophelo le hore na ba sebetsana le ’ona joang.
Tsela e Molemo ka ho Fetisisa ea ho Phela
Na u batla ho phela bophelo bo nang le morero? Mamela ha Cameron a bolela kamoo a fumaneng tsela e molemo ea ho phela, a e fumana moo u ke keng ua e lebella teng.
Chelete
Fumana malebela mabapi le ho boloka chelete, ho e sebelisa le ho e beha sebakeng sa eona.
Bophelo bo Botle
Na u thatafalloa ke ho ja hantle le ho ikoetlisa? Videong ena e khutšoanyane, bacha ba bua ka hore na ba etsa’ng hore ba lule ba phela hantle.
Chebahalo ea ’Mele
Ke hobane’ng ha bacha ba ka ’na ba thatafalloa ho ba le maikutlo a nepahetseng ka tsela eo ba shebahalang ka eona? Ke’ng e ka ba thusang?
Ho Lieha ho Etsa Lintho
Utloa seo bacha ba se buang ka likotsi tsa ho lieha ho etsa lintho le melemo ea ho sebelisa nako ka bohlale.
Liselefouno
Ho bacha ba bangata selefouno ke mocha oa ho etsa metsoalle. Ho na le melemo efe le mathata a ho ba le eona?
Ho Hlekahlekoa
Utloa seo bacha ba bahlano ba se buang ka ho hlekahlekoa le hore na u ka etsa’ng haeba u hlekahlekoa.


text:
KHAOLO EA LESHOME LE METSO E ROBONG
Lula Leratong la Molimo
Ho rata Molimo ho bolela’ng?
Re ka lula leratong la Molimo joang?
Jehova o tla putsa ba lulang leratong la hae joang?
AK’U nahane ka letsatsi le leng u tsamaea tseleng har’a sefefo le lipula tse matla. Leholimo le ntse le fifala. Lehalima lea tsekema, letolo lea thoathoaretsa, ’me pula e tšoloha ka matla. U tiisa maoto, u potlaketse ho fumana setšabelo. Pejana mola ka thōko ho tsela, u bona setšabelo. Se tiile, ha se nele ebile sea khatholla. Ruri u ananela sebaka seo se sireletsehileng!
2 Re phela linakong tse thata. Maemo a lefatše a ntse a senyeha ho ea pele. Empa ho na le setšabelo se tiileng, se ka re sireletsang hore re se ke ra tsoa kotsi ka ho sa feleng. Ke sefe? Ela hloko seo Bibele e se rutang: “Ke tla re ho Jehova: ‘U setšabelo sa ka le qhobosheane ea ka, Molimo oa ka, eo ke tla mo tšepa.’”—Pesaleme ea 91:2.
3 Ak’u nahane feela ka seo! Jehova, ’Mōpi le ’Musi oa bokahohle, e ka ba setšabelo sa rōna se re sireletsang. A ka lula a re sirelelitse, kaha o matla ho feta motho leha e le ofe kapa ntho leha e le efe e ka ’nang ea re ntša kotsi. Esita le haeba re ka tsoa kotsi, Jehova a ka lokisa liphello tsohle tse mpe. Re ka etsa Jehova setšabelo sa rōna joang? Re lokela ho mo tšepa. Ho feta moo, Lentsoe la Molimo lea re phehella: “Le ipoloke leratong la Molimo.” (Juda 21) E, re lokela ho lula leratong la Molimo, re boloke kamano e lerato le Ntate oa rōna oa leholimo. Joale re ka kholiseha hore ke setšabelo sa rōna. Empa re ka theha kamano e joalo joang?
HLOKOMELA LERATO LA MOLIMO ’ME U BONTŠE HORE UA LE ANANELA
4 E le hore re lule leratong la Molimo, re lokela ho utloisisa kamoo Jehova a re bontšitseng lerato la hae kateng. Ak’u nahane ka lintlha tse ling tseo Bibele e li rutang tseo u ithutileng tsona bukeng ena. Kaha Jehova ke ’Mōpi, o re file lefatše hore e be lehae la rōna le thabisang. O le tlatsitse lijo le metsi a mangata, lirafshoa, liphoofolo tse hlollang le tikoloho e ntle. Kaha Molimo ke Mongoli oa Bibele, o re senoletse lebitso la hae le litšobotsi tsa hae. Ho feta moo, Lentsoe la hae le senola hore o ile a romela Mora oa hae ea ratoang lefatšeng, a lumela hore Jesu a utloe bohloko a be a re shoele. (Johanne 3:16) Mpho eo e bolela’ng ho rōna? E re fa tšepo ea hore re tla ba le bokamoso bo babatsehang.
5 Tšepo ea rōna ka bokamoso e boetse e itšetlehile ka ho hong hape hoo Molimo a ho entseng. Jehova o thehile puso ea leholimo, e leng ’Muso oa Bomesia. Haufinyane e tla felisa bohloko bohle ’me e fetole lefatše paradeise. Ak’u nahane feela ka seo! Re ka phela moo ka khotso le thabo ka ho sa feleng. (Pesaleme ea 37:29) Ka nako e tšoanang, Molimo o re file tataiso mabapi le kamoo re ka phelang ka tsela e molemohali kateng esita le hona joale. Hape o re file mpho ea thapelo, e leng monyetla oa ho buisana le eena ka linako tsohle. Tsena e mpa e le litsela tse seng kae feela tseo ka tsona Jehova a bontšitseng hore o rata moloko oa batho ka kakaretso le hore le uena oa u rata.
6 Potso ea bohlokoa eo u lokelang ho nahana ka eona ke ena: Ke tla bontša joang hore ke ananela lerato la Jehova? Ba bangata ba ka ’na ba re, “Le ’na ke lokela ho rata Jehova.” Na ke kamoo le uena u ikutloang kateng? Jesu o ile a re taelo e khōlō ho feta tsohle ke e reng: “U rate Jehova Molimo oa hao ka pelo ea hao eohle le ka moea oa hao oohle le ka kelello ea hao eohle.” (Matheu 22:37) Ka sebele u na le mabaka a mangata a ho rata Jehova Molimo. Empa na ho rata Jehova ka pelo ea hao eohle le ka moea oa hao oohle le ka kelello ea hao eohle ho bolela ho ba le boikutlo boo feela?
7 Joalokaha ho hlalositsoe ka Bibeleng, ho rata Molimo hase feela taba ea maikutlo. Ha e le hantle, le hoja ho hlokahala hore motho a be le boikutlo ba ho rata Jehova, boikutlo e mpa e le qalo feela ea ho ba le lerato la sebele ho eena. Ho hlokahala peō ea apole hore motho a leme sefate se behang liapole. Empa na haeba u batla apole, u ne u tla khotsofalla feela hore motho e mong a u fe peō ea apole? Le hanyenyane! Ka ho tšoanang, ho ba le boikutlo ba ho rata Jehova Molimo e mpa e le qalo feela. Bibele e re: “Se boleloang ke lerato la Molimo ke sena, hore re boloke litaelo tsa hae; leha ho le joalo litaelo tsa hae ha li boima.” (1 Johanne 5:3) E le hore lerato ho Molimo e be la sebele, le lokela ho beha litholoana tse ntle. Le lokela ho bontšoa ka liketso.—Matheu 7:16-20.
8 Re bontša lerato la rōna ho Molimo ha re boloka litaelo tsa hae ’me re sebelisa melao-motheo ea hae. Ha ho thata hakaalo ho etsa seo. Ho fapana le hore melao ea Jehova e be boima, e reretsoe ho re thusa hore re phele ka tsela e molemo, e thabisang le e khotsofatsang. (Esaia 48:17, 18) Ha re phela ka tsela e lumellanang le tataiso ea Jehova, re bontša Ntate oa rōna oa leholimo hore ruri re ananela sohle seo a re etselitseng sona. Ka masoabi, ke ba seng bakae feela lefatšeng kajeno ba bontšang hore ba ananela seo. Ha re batle ho hloka kananelo joaloka batho ba bang ba neng ba phela ha Jesu a le lefatšeng. Jesu o ile a folisa balepera ba leshome, empa ke a le mong feela ea ileng a khutla ho tla mo leboha. (Luka 17:12-17) Ka sebele re batla ho tšoana le ea ileng a leboha, eseng ba robong ba sa kang ba leboha!
9 Joale, litaelo tsa Jehova tseo re lokelang ho li mamela ke life? Re buile ka tse ’maloa bukeng ena, empa a re ke re hlahlobe tse seng kae tsa tsona. Ho mamela litaelo tsa Molimo ho tla re thusa ho lula leratong la Molimo.
ATAMELA HAUFI LE JEHOVA KAMEHLA
10 Ho ithuta ka Jehova ke mohato oa bohlokoa o u atametsang haufi le eena. Ke mohato o lokelang ho tsoela pele. Haeba u ne u le ka ntle e le bosiu ho bata haholo e ba u ikomositse mollong, na u ne u tla tlohella mollo oo o fele o be o qetelle o timme? Che. U ne u tla lula u o beselletsa e le hore o tuke ’me o chese. Ho seng joalo bophelo ba hao bo ne bo ka ’na ba e-ba kotsing! Feela joalokaha mollo o beselletsoa ka patsi, “tsebo ea Molimo” le eona e etsa hore lerato la rōna ho Jehova le lule le le matla.—Liproverbia 2:1-5.
11 Jesu o ne a batla hore balateli ba hae ba boloke lerato la bona ho Jehova le Lentsoe la Hae la ’nete le tuka. Ka mor’a hore a tsosoe bafung, o ile a ruta barutuoa ba hae ba babeli bo bong ba boprofeta bo ka Mangolong a Seheberu bo ileng ba phethahala ho eena. Ka phello efe? Hamorao ba ile ba re: “Na lipelo tsa rōna li ne li sa chese ha a ntse a bua le rōna tseleng, ha a ntse a re bulela Mangolo ka botlalo?”—Luka 24:32.
12 Ha u qala ho ithuta seo ha e le hantle Bibele e se rutang, na u ile ua utloa pelo ea hao e qala ho chesoa ke thabo, cheseho le ho rata Molimo? Ha ho pelaelo hore u ile ua ikutloa joalo. Ba bangata ba ile ba ikutloa ka tsela eo. Taba-taba joale ke ho boloka lerato leo le matla le phela le ho le thusa ho hōla. Ha re batle ho latela mokhoa oa lefatše la kajeno. Jesu o ile a bolela esale pele a re: “Lerato la ba bangata le tla fola.” (Matheu 24:12) U ka etsa’ng ho thibela lerato la hao ho Jehova le linnete tsa Bibele ho fola?
13 Tsoela pele u ithuta ka Jehova Molimo le ka Jesu Kreste. (Johanne 17:3) Thuisa ka seo u ithutang sona Lentsoeng la Molimo, kapa u nahane ka sona ka ho teba, ’me u ipotse: ‘See se nthuta’ng ka Jehova Molimo? Ke na le lebaka lefe hape la ho mo rata ka pelo ea ka eohle, kelello ea ka eohle le ka moea oa ka oohle?’ (1 Timothea 4:15) Ho thuisa ho joalo ho tla boloka lerato la hao ho Jehova le tuka.
14 Tsela e ’ngoe ea ho boloka lerato la rōna ho Jehova le tuka ke ka ho rapela kamehla. (1 Bathesalonika 5:17) Khaolong ea 17 ea buka ena, re ithutile hore thapelo ke mpho ea bohlokoa e tsoang ho Molimo. Feela joalokaha kamano e pakeng tsa batho e atleha ha ba lula ba buisana ka bolokolohi, le rōna kamano ea rōna le Jehova e lula e le mofuthu ebile e phela ha re mo rapela kamehla. Ke habohlokoa hore re se ke ra lumella lithapelo tsa rōna hore e be tse etsoang ka tloaelo feela—ra lulela ho pheta mantsoe a le mang a sa bontšeng boikutlo kapa a se nang seo a se bolelang. Re lokela ho bua le Jehova joalokaha ngoana a ne a tla bua le ntate oa hae eo a mo ratang. Ke ’nete hore re batla ho bua ka tlhompho, empa re bua ka bolokolohi ho tloha botebong ba pelo le ka botšepehi. (Pesaleme ea 62:8) Ha e le hantle, ho ithuta Bibele re le batho ka bomong le ho etsa thapelo e tlohang botebong ba pelo ke litšobotsi tsa bohlokoa borapeling ba rōna, ’me li ka re thusa hore re lule leratong la Molimo.
FUMANA THABO BORAPELING BA HAO
15 Ho ithuta Bibele le ho rapela ke liketso tsa borapeli tseo re ka li etsang boinotšing. Empa joale a re ke re hlahlobe tšobotsi e ’ngoe ea borapeli eo re e etsang phatlalatsa: ho bua le ba bang ka seo re se lumelang. Na u se u boleletse ba bang linnete tse ling tsa Bibele? Haeba ho joalo, u bile le tokelo e babatsehang. (Luka 1:74) Ha re bolella ba bang linnete tseo re ithutileng tsona ka Jehova Molimo, re etsa mosebetsi oa bohlokoa ka ho fetisisa o filoeng Bakreste bohle ba ’nete—e leng oa ho bolela litaba tse molemo tsa ’Muso oa Molimo.—Matheu 24:14; 28:19, 20.
16 Moapostola Pauluse o ne a nka tšebeletso ea hae e le ea bohlokoa, a e bitsa letlotlo. (2 Bakorinthe 4:7) Ho buisana le batho ka Jehova Molimo le ka merero ea hae ke mosebetsi oa bohlokoa ka ho fetisisa oo u ka o etsang. Ke ho sebeletsa Monghali ea molemo ka ho fetisisa ebile ho tlisa meputso e molemo ka ho fetisisa. Ka ho kopanela mosebetsing ona, u thusa batho ba lipelo li tšepahalang hore ba atamele haufi le Ntate oa rōna oa leholimo le hore ba kene tseleng e isang bophelong bo sa feleng! Na o teng mosebetsi o khotsofatsang joaloka oo? Ho feta moo, ho paka ka Jehova le ka Lentsoe la hae ho matlafatsa tumelo ea hao ebile ho tiisa lerato la hao ho eena. ’Me Jehova o ananela boiteko boo u bo etsang. (Baheberu 6:10) Ho tšoareha mosebetsing oo ho u thusa hore u lule leratong la Molimo.—1 Bakorinthe 15:58.
17 Ke habohlokoa ho hopola hore mosebetsi oa boboleli ba ’Muso o potlakile. Bibele e re: “U bolele lentsoe, u be ho lona ka ho phehella.” (2 Timothea 4:2) Ke hobane’ng ha ho potlakile ho etsa seo kajeno? Lentsoe la Molimo le re: “Letsatsi le leholo la Jehova le haufi. Le haufi, ’me le potlakile haholo.” (Sofonia 1:14) E, nako e atamela ka potlako ea hore Jehova a timetse tsamaiso ena eohle ea lintho. Batho ba lokela ho lemosoa! Ba lokela ho tseba hore hona joale ke nako ea hore ba khethe Jehova e le ’Musi oa bona. Bofelo ‘bo ke ke ba siuoa ke nako.’—Habakuke 2:3.
18 Jehova o batla hore re mo rapele phatlalatsa hammoho le Bakreste ba bang ba ’nete. Ke kahoo Lentsoe la hae le reng: “A re nahanelaneng hore re susumeletsane leratong le mesebetsing e metle, re sa tlohele ho bokana ha rōna, joalokaha ba bang ba e-na le tloaelo eo, empa re khothatsana, ’me re etsa joalo haholo kaha le bona letsatsi le ntse le atamela.” (Baheberu 10:24, 25) Ha re bokana hammoho le balumeli-’moho le rōna libokeng tsa Bokreste, re na le monyetla o babatsehang oa ho rorisa Molimo oa rōna ea ratehang le ho mo rapela. Re boetse rea hahana le ho khothatsana.
19 Ha re ntse re kopanela le barapeli ba bang ba Jehova, re matlafatsa maqhama a lerato le botsoalle ka phuthehong. Ke habohlokoa hore re shebe se molemo ho ba bang, joalokaha Jehova a sheba se molemo ho rōna. U se ke ua lebella hore balumeli-’moho le uena e be ba phethahetseng. Hopola hore kaofela ha bona ba methating e sa tšoaneng ea khōlo moeeng le hore e mong le e mong oa rōna o etsa liphoso. (Bakolose 3:13) Leka ho theha botsoalle bo haufi le ba ratang Jehova ka ho teba, ’me le uena u tla hōla moeeng. E, ho rapela Jehova u e-na le bara le barali beno ba moea ho tla u thusa ho lula leratong la Molimo. Jehova o putsa joang ba mo rapelang ka botšepehi ’me ka tsela eo ba lula leratong la hae?
HAHAMALLA “BOPHELO BA SEBELE”
20 Jehova o putsa bahlanka ba hae ba tšepahalang ka bophelo, empa bophelo ba mofuta ofe? Na u hlile ua phela hona joale? Ba bangata ba rōna ba ka ’na ba re karabo ea potso eo e totobetse. Etsoe rea hema, rea ja ebile rea noa. Ka sebele e tlameha ebe rea phela. Ebile ha re thabile, re ka ’na ra re, “Joale bona ke bona bophelo!” Empa Bibele e bontša hore ka kutloisiso ea bohlokoa le ho feta, ha ho motho ea hlileng a phelang kajeno.
21 Lentsoe la Molimo le re phehella hore re ‘tšoare ka tieo bophelo ba sebele.’ (1 Timothea 6:19) Mantsoe ao a bontša hore “bophelo ba sebele” ke boo re tšepang ho bo fumana nakong e tlang. E, re tla phela ka kutloisiso e feletseng ea lentsoe leo ha re se re phethahetse, kaha re tla be re phela ka tsela eo Molimo a neng a re reretse hore re phele ka eona qalong. Ha re se re le lefatšeng la paradeise re phela hantle ka ho feletseng ’meleng, re e-na le khotso re bile re thabile ka ho feletseng, qetellong re tla thabela “bophelo ba sebele”—bophelo bo sa feleng. (1 Timothea 6:12) Na eo hase tšepo e babatsehang?
22 Re ka ‘tšoara joang ka tieo bophelo ba sebele’? Temaneng e ’ngoe hona moo, Pauluse o khothalletsa Bakreste hore “ba sebetse se molemo” le hore “ba rue mesebetsing e metle.” (1 Timothea 6:18) Joale, ho hlakile hore taba-khōlō ke hore na re sebelisa linnete tseo re ithutileng tsona Bibeleng joang. Empa na Pauluse o ne a bolela hore re fumana “bophelo ba sebele” ka ho etsa mesebetsi e molemo? Che, kaha ha e le hantle tebello eo e babatsehang e itšetlehile ka hore Molimo a re bontše “mosa o sa tšoanelang.” (Baroma 5:15) Leha ho le joalo, Jehova o thabela ho putsa ba mo sebeletsang ka botšepehi. O batla ho u bona u phela “bophelo ba sebele.” Ba lulang leratong la Molimo ba letetsoe ke bophelo boo bo sa feleng ba thabo le khotso.
23 E mong le e mong oa rōna o lokela ho ipotsa, ‘Na ke rapela Molimo ka tsela eo a e laetseng ka Bibeleng?’ Haeba letsatsi le letsatsi re tiisa hore re araba potso eo ka e, joale re tla be re le tseleng e nepahetseng. Re ka kholiseha hore Jehova ke setšabelo sa rōna. O tla boloka batho ba hae ba tšepahalang ba sireletsehile matsatsing a ho qetela a thata a tsamaiso ena ea khale ea lintho. Hape Jehova o tla re lopolla hore re kene re sireletsehile tsamaisong e ncha e khanyang ea lintho e ntseng e atamela. Re tla nyakalla hakaakang ha re bona nako eo! Re tla thaba hakaakang hore ebe re entse khetho e nepahetseng matsatsing aa a ho qetela! Haeba u etsa khetho eo hona joale, u tla thabela “bophelo ba sebele” ka ho sa feleng, e leng bophelo boo Jehova Molimo a neng a bo rerile!
SEO BIBELE E SE RUTANG
- Re bontša hore re rata Molimo e le kannete ha re boloka litaelo tsa hae re bile re sebelisa melao-motheo ea hae.—1 Johanne 5:3.
- Ho ithuta Lentsoe la Molimo, ho rapela Jehova ho tloha botebong ba pelo, ho ruta ba bang ka eena le ho mo rapela libokeng tsa Bokreste ho tla re thusa ho lula leratong la Molimo.—Matheu 24:14; 28:19, 20; Johanne 17:3; 1 Bathesalonika 5:17; Baheberu 10:24, 25.
- Ba lulang leratong la Molimo ba na le tšepo ea ho thabela “bophelo ba sebele.”—1 Timothea 6:12, 19; Juda 21.
Lipotso Tsa Sehlooho se Ithutoang
1, 2. Re ka fumana setšabelo se sireletsehileng hokae kajeno?
3. Re ka etsa Jehova setšabelo sa rōna joang?
4, 5. Litsela tse ling tseo ka tsona Jehova a bontšitseng hore oa re rata ke life?
6. U ka bontša joang hore u ananela lerato leo Jehova a u bontšitseng lona?
7. Na ho rata Molimo ke taba feela ea maikutlo? Hlalosa.
8, 9. Re ka bontša lerato le kananelo ea rōna ho Molimo joang?
10. Hlalosa hore na ke hobane’ng ha e le habohlokoa hore re tsoele pele ho ithuta ka Jehova Molimo.
11. Seo Jesu a neng a se ruta se ile sa ama balateli ba hae joang?
12, 13. (a) Ho etsahetse’ng ka lerato la ba bangata ho Molimo le Bibele kajeno? (b) Re ka etsa’ng ho thibela lerato la rōna ho fola?
14. Thapelo e ka re thusa ho boloka lerato la rōna ho Jehova le phela joang?
15, 16. Ke hobane’ng ha ka nepo re ka nka mosebetsi oa boboleli ba ’Muso e le tokelo e khōlō ebile e le letlotlo?
17. Ke hobane’ng ha tšebeletso ea Bakreste e potlakile kajeno?
18. Ke hobane’ng ha re lokela ho rapela Jehova phatlalatsa hammoho le Bakreste ba bang ba ’nete?
19. Re ka matlafatsa maqhama a lerato joang ka phuthehong ea Bokreste?
20, 21. “Bophelo ba sebele” ke eng, hona ke hobane’ng ha e le tšepo e babatsehang?
22. U ka ‘tšoara joang ka tieo bophelo ba sebele’?
23. Ke hobane’ng ha ho hlokahala hore motho a lule leratong la Molimo?


text:
Lefu la Marenene
—Na U Kotsing ea ho Tšoaroa ke Lona?
KE LE leng la mafu a lehano a tloaelehileng haholo lefatšeng. Le hoja lefu lena le ke ke la senya hakaalo ha le sa le qalong. Lefu lena le ipatileng le tsebahala e le lefu la marenene. Makasine ea International Dental Journal e thathamisitse lefu lena har’a mathata a lehano a ka bakang “bothata bo tebileng ba bophelo.” E phaella ka hore, “lefu la lehano le ka utloisa motho bohloko le ho opeloa haholo hammoho le ho thefula bokhoni ba hae ba ho ja le ho thabela bophelo.” Ho buisana ka bothata bona bo atileng ho ka u thusa hore le uena u khone ho itšireletsa ho bona.
Linnete Mabapi le Lefu la Marenene
Lefu la marenene le na le mekhahlelo e fapaneng. Mokhahlelo oa pele o bitsoang gingivitis o etsa hore marenene a ruruhe. Marenene a tsoang mali e ka ’na ea e-ba letšoao la mokhahlelo ’ona. A ka ’na a tsoa nakong ea ha motho a itsukunya meno leha aa hloekisa ka khoele ea floss kapa a ka ’na a itsoela feela. Hape, ho tsoa mali nakong ea ha ho hlahlojoa meno e ka ’na ea e-ba letšoao la lefu la gingivitis.
Ha lefu la marenene le fetela mokhahlelong o latelang le bitsoa periodontitis. Mokhahlelong oona, likarolo tse ling tse tšehetsang meno tse kang lisele tsa meno le marenene li qala ho senyeha. Mofuta oona oa lefu la marenene o ka ’na oa se bontše matšoao a ’ona ho fihlela o se o keneletse hare haholo. Matšoao a mang a mokhahlelo oa periodontitis e ka ’na ea e-ba ho ba le mekoti pakeng tsa leino le marenene, meno a qekang, likheo pakeng tsa meno, lehano le nkhang le marenene aa theohang, ho bolelang hore marenene a arohana le meno ’me seo se etsa hore meno a bonahale a le malelele le marenene a tsoe mali.
Sesosa le Phello ea Lefu la Marenene
Ho na le lintho tse ’maloa tse ka eketsang menyetla ea ho tšoaroa ke lefu la marenene. Litšila tsa meno, e leng baktheria e lulang menong ke sesosa se tloaelehileng. Haeba ho sa tlosoe litšila tse lulang menong, baktheria e ka etsa hore marenene a ruruhe. Ha sena se ntse se tsoela pele, marenene a ka qala ho arohana le meno, e leng se tla lumella litšila tse nang le baktheria hore li phaellane lipakeng tsa meno le marenene. Hang ha baktheria e se e keneletse ho fihla mona, ho ruruha ho qala ho etsa hore lisele tsa meno le tsa marenene li shoe. Litšila tsa meno e bang ke tse ka holim’a marenene kapa ke tse lipakeng tsa ’ona, li ka tiea haholo tsa etsa lek’hok’ho le thata (kapa seo hangata se tsejoang e le tartar). Lek’hok’ho lena le boetse le koahetsoe ke baktheria ’me ka lebaka la bothata ba lona le ho khomarela menong, ha ho be bonolo ho le tlosa joaloka ho tlosa litšila. Ka lebaka leo, baktheria e ka tsoela pele e senya marenene haholo.
Ho na le lintho tse ling hape tse ka eketsang menyetla ea hore u tšoaroe ke lefu la marenene. Li ka ’na tsa akarelletsa ho se hlokomele lehano hantle, meriana e thefulang tsamaiso ea ’mele ea ho itšireletsa mafung, tšoaetso ea kokoana-hloko, khatello ea maikutlo, tsoekere e phahameng haholo, ho itlopa joala, ho tsuba koae le ho feto-fetoha ha lihormone ka lebaka la ho ima.
Liphello tsa lefu la marenene li ka u bakela mathata a itseng. Ho opeloa ke molomo kapa ho khenoha meno ka lebaka la lefu la marenene, ho ka etsa hore u thatafalloe ho hlafuna lijo le ho li thabela. Tsela eo u buang ka eona le chebahalo ea hao li ka fetoha. Hape, liphuputso li bontšitse hore ho ba le bothata ba lehano ho ka ama ’mele oa motho kaofela.
Ho Fumana Lefu Lena le Pheko ea Lona
U ka tseba joang haeba u na le lefu la marenene? U ka ’na ua bona a mang a matšoao a boletsoeng sehloohong sena. Haeba u a bona, e ka ’na ea e-ba bohlale hore u ee ngakeng ea meno, e il’o hlahloba marenene a hao.
Na lefu la marenene le ka fola? Ha le sa le mokhahlelong o qalang, le ka fola. Haeba le se le le mokhahlelong oa periodontitis, joale tharollo ke hore feela u leke ho thibela tšoaetso hore e kekele, pele e tsoela pele ho senya masapo le lisele tse potolohileng meno. Lingaka tsa meno li sebelisa thepa e khethehileng bakeng sa ho tlosa litšila tse menong le tse seng li entse lek’hok’ho le thata, tse ka holim’a marenene le tse pakeng tsa ’ona.
Esita leha e ba ha u khone ho fumana thuso ea litsebi, tsela e ’ngoe ea ho fokotsa menyetla ea ho tšoaroa ke lefu lena ke ho ipaballa. Tsela e ka sehloohong ea ho itšireletsa ho lefu la marenene ke ho hlatsoa meno ka tsela e nepahetseng ebile e le kamehla.


text:
Diabolose o Lula Hokae?
Karabo ea Bibele
Kaha Diabolose ke sebōpuoa sa moea, o lula sebakeng se sa bonahaleng. Leha ho le joalo, sebaka seo hase lihele moo a hlokofatsang batho ba khopo, joalokaha ho bontšitsoe setšoantšong se sehloohong sena.
“Ntoa leholimong”
Ka nakoana, Satane Diabolose o ne a tsamaea kamoo a ratang leholimong, a bile a kena ka pel’a Molimo ka ho toba hammoho le mangeloi a tšepahalang. (Jobo 1:6) Empa Bibele e ile ea bolela esale pele hore ho ne ho tla ba le “ntoa leholimong” e neng e tla fella ka hore Satane a lelekoe leholimong ’me a “lahleloe lefatšeng.” (Tšenolo 12:7-9, King James Version) Tatellano ea liketsahalo tse ka Bibeleng le lintho tse etsahalang lefatšeng, li tiisa hore ho ile ha e-ba le ntoa leholimong. Hona joale Diabolose o lahletsoe lefatšeng.
Na see se bolela hore Diabolose o lula sebakeng se itseng polaneteng ee ea rōna? Ka mohlala, ho ile ha thoe Pergame ea boholo-holo ke “moo terone ea Satane e leng teng” le “moo Satane a lulang teng.” (Tšenolo 2:13) Ha e le hantle lipoleloana tsena e ka ’na eaba li bua ka sebaka seo borapeli ba Satane bo neng bo atile haholo. Bibele e re Diabolose o laola “mebuso eohle ea lefatše leo ho ahiloeng ho lona,” kahoo ha a lule sebakeng se itseng lefatšeng empa o thibeletsoe sebakeng se sa bonahaleng.


text:
Na Lipaki Tsa Jehova ke Lequloana?
Che, Lipaki Tsa Jehova hase lequloana. Ho e-na le hoo, re Bakreste ba etsang sohle seo re ka se khonang ho latela mohlala oa Jesu Kreste le ho phela tumellanong le lithuto tsa hae.
Lequloana ke’ng?
Lentsoe “lequloana” le bolela lintho tse fapaneng ho batho ba fapaneng. Leha ho le joalo, hlokomela lintho tse peli tseo batho ba bangata ba li buang ka maquloana le lebaka leo li sa sebetseng ho rōna ka lona.
Ba bang ba nahana hore ke bolumeli bo bocha kapa bo khelohileng. Lipaki Tsa Jehova ha lia qapa bolumeli bo bocha. Ho fapana le hoo, re etsisa Bakreste ba lekholong la pele la lilemo, bao mohlala oa bona le lithuto tsa bona li tlalehiloeng ka Bibeleng. (2 Timothea 3:16, 17) Re lumela hore Mangolo a Halalelang ke ’ona a lokelang ho fana ka tataiso ea hore na borapeli bo amohelehang ke bo joang.
Ba bang ba nahana hore lequloana ke sehlotšoana se kotsi sa bolumeli se etelloang pele ke motho ea itseng. Lipaki Tsa Jehova ha li na moeta-pele oa motho. Ho e-na le hoo, re latela seo Jesu a ileng a se laela balateli ba hae ha a re: “Moeta-pele oa lōna o mong, Kreste.”
—Matheu 23:10.
Lipaki Tsa Jehova hase lequloana le kotsi, empa bolumeli ba tsona bo tsoela litho tsa bona molemo hammoho le batho ba bang. Ka mohlala, mosebetsi oa rōna oa ho bolela o thusitse batho ba bangata ho hlōla temallo e kotsi, e kang ho sebelisa lithethefatsi le botahoa. Ho phaella moo, re ruta batho ba likete lefatšeng ka bophara ho bala le ho ngola. Hape re phallela batho ba anngoeng ke likoluoa. Re sebetsa ka thata e le hore re be le tšusumetso e ntle ho batho ba bang, feela joalokaha Jesu a ile a laela balateli ba hae hore ba etse joalo.


text:
Liketsahalo Tse Khethehileng
Kabo ea Mangolo ea Sehlopha sa bo136 ea Sekolo sa Bibele sa Gileade sa Watchtower
Barupeli le libui tse ling ba ile ba khothalletsa liithuti ho hlaolela boikokobetso joaloka Jesu. Ba neng ba le teng lenaneong ba ile ba thabela lipuisano, lipontšo le liphihlelo tsa tšimong.
Tlaleho ea Seboka sa Selemo le Selemo
—October 2013
Batho ba ka holimo ho 1 413 676 ba linaheng tse 31, ba ne ba le teng ha ho ne ho lokolloa Phetolelo ea Lefatše le Lecha e ntlafalitsoeng ka Senyesemane.
Kabo ea Mangolo ea Sehlopha sa Bo135 sa Sekolo sa Bibele sa Gileade sa Watchtower
Batho ba ka holimo ho 10 000 ba ile ba e-ba teng ketsahalong ena e thabisang ea moea e neng e le ka la 14 September, 2013. Shebella lintlha-khōlō tsa lenaneo leo.
Kabo ea Mangolo ea Sehlopha sa Bo134 sa Sekolo sa Bibele sa Gileade sa Watchtower
Sehlopha sa Bo134 sa Sekolo sa Bibele sa Gileade sa Watchtower se ile sa abeloa mangolo ka la 9 March, 2013. Lenaneong leo, ho ile ha buuoa ka tšusumetso eo sekolo seo se bileng le eona ho tloha ha se thehoa lilemong tse 70 tse fetileng.
Tlaleho ea Seboka sa Selemo le Selemo—October 2012
Bamameli ba likete ba ile ba mamela litlaleho tse khothatsang le ha ho tšohloa lintlha tse thahasellisang tsa lengolo la Matheu 24:45-47, sebokeng sa selemo le selemo sa bo128 sa Watch Tower Bible and Tract Society of Pennsylvania.
Kabo ea Mangolo ea Sehlopha sa Bo133 sa Sekolo sa Bibele sa Gileade sa Watchtower
Liithuti tse 48 tse tsoang lefatšeng lohle, li qetile thupelo ea likhoeli tse hlano ea ho ithuta Bibele ka ho tebileng. Bala litaba tse khahlang tsa lenaneo leo.


text:
Thuto 9
U ka Etsa Joang Hore Lelapa la Hao le Thabe?
1. Ke hobane’ng ha ho le bohlokoa hore batho ba nyalane ka molao e le hore lelapa le thabe?
Litaba tse molemo li tsoa ho Jehova, Molimo ea thabileng, ea batlang hore malapa a thabe. (1 Timothea 1:11) Ke eena moqapi oa lenyalo. Ho bohlokoa hore batho ba nyalane ka molao e le hore lelapa le thabe le hore e be sebaka se sireletsehileng seo bana ba ka hōlisetsoang ho sona.
Molimo o talima lenyalo joang? O batla hore e be tlamahano e sa feleng pakeng tsa monna le mosali. Bakreste ba lokela ho hlompha melao ea sebaka seo ba phelang ho sona mabapi le tsela eo manyalo a ngolisoang ka eona. (Luka 2:1, 4, 5) Jehova o batla hore banna le basali ba tšepahale. (Baheberu 13:4) O hloile tlhalo. (Malakia 2:16) Empa o lumella Bakreste ho hlala le ho kena lenyalong hape haeba molekane e mong a febile.
2. Monna le mosali ba lokela ho tšoarana joang?
Jehova o bōpile monna le mosali hore ba thusane lenyalong. (Genese 2:18) Joaloka hlooho, monna o lokela ho hlokomela lelapa ka litlhoko tsa nama, ’me o boetse o lokela ho le etella pele ho le ruta ka Molimo. Lerato la hae le lokela ho mo susumelletsa ho itella mosali oa hae. Banna le basali ba lokela ho hlomphana. Kaha banna le basali ha baa phethahala, ba lokela ho ithuta ho tšoarelana e le hore lenyalo la bona le thabe.
3. Na u lokela ho siea molekane oa hao haeba u sa thaba lenyalong?
Haeba le e-na le mathata lenyalong, le lokela ho sebetsa ka thata e le hore le tšoarane ka lerato. (1 Bakorinthe 13:4, 5) Lentsoe la Molimo ha le khothalletse karohano e le tsela ea ho rarolla mathata a tloaelehileng a lenyalo.
4. Bana, Molimo o le lakaletsa’ng?
Jehova o lakatsa hore le thabe. O le fa keletso e molemo haholo ea kamoo le ka thabelang bocha ba lōna kateng. O batla hore le ithute bohlaleng le phihlelong ea batsoali ba lōna. (Bakolose 3:20) Jehova o boetse o batla hore le latsoe thabo ea ho sebeletsa ’Mōpi oa lōna le Mora oa hae.
5. Batsoali, le ka etsa joang hore bana ba lōna ba thabe?
Le lokela ho sebetsa ka thata e le hore le ka fa bana ba lōna lijo, bolulo hammoho le liaparo. (1 Timothea 5:8) Empa e le hore bana ba lōna ba thabe, le boetse le lokela ho ba ruta ho rata Molimo le hore ba ithute ho eena. (Baefese 6:4) Haeba le behela bana ba lōna mohlala oa ho rata Molimo, ba tla susumeletseha ho le etsisa. Haeba taeo eo le ba fang eona e thehiloe Lentsoeng la Molimo, e ka etsa hore ba nahane ka tsela e molemo.
Haeba u khothatsa bana le ho ba babatsa ba ka tsoha molota. Ba boetse ba hloka ho khalemeloa le ho lauoa. Ho ba koetlisa ka tsela eo ho ka ba sireletsa boitšoarong bo ka ba hlokisang thabo. (Liproverbia 22:15) Leha ho le joalo, ha baa lokela ho khalemeloa ka tsela e sehlōhō le e se nang kutloelo-bohloko.
Lipaki Tsa Jehova li hatisa libuka tse ’maloa tseo ka ho khetheha li etselitsoeng ho thusa batsoali le bana. Libuka tsena li thehiloe Bibeleng.


text:
Liholo Tsa ’Muso li se li le Sekete ’me li Ntse li Eketseha
Ka August 2013, Lipaki Tsa Jehova tsa Philippines li ile tsa fihlela tlhoro ea bohlokoa ha ho ne ho phetheloa Holo ea ’Muso ea sekete ka lenaneo le khethehileng. Joalokaha e le tloaelo libakeng tse ngata, hangata liphutheho tsa Philippines li ne li se na chelete kapa li se na batho ba tsebang ho haha ba ka ba hahelang Liholo Tsa ’Muso. Ka lilemo tse ngata, ba bang ba ne ba kopanela mahaeng a ba bang ’me ba bang ba kopanela mehahong e menyenyane e hahiloeng ka liqala.
Khōlo e ntseng e eketseha ea palo ea Lipaki Tsa Jehova tse Philippines le linaheng tse ling tse ngata e ile ea eketsa tlhoko ea Liholo tsa ’Muso. Ka lebaka leo, ka 1999 Sehlopha se Busang sa Lipaki Tsa Jehova se ile sa etsa lenaneo la ho haha Liholo tsa ’Muso libakeng tse se nang thepa e lekaneng. Ka lebaka la tokisetso ena, Lipaki tsa moo li ntša monehelo oo li nang le oona ebe o tlatseletsoa ka menehelo e tsoang linaheng tse ling. Lihahi tse nang le boiphihlelo li hlophisitsoe ka lihlopha ho thusa liphutheho ho haha Liholo tsa tsona tsa ’Muso. Ka November 2001, lenaneo lena la machaba le ile la qala naheng ea Philippines.
Iluminado ke setho sa phutheho e Marilao, Bulacan, moo Holo ea ’Muso ea sekete e ileng ea hahoa. O ile a re: “Ka sebele ke ile ka bona bonngoe ba mokhatlo oa bara ba motho ba Bakreste. Ho ne ho e-na le baithaopi ba bangata
Batho bao e seng Lipaki le bona ba ile ba khahloa ke boiteko boo baithaopi ba ileng ba bo etsa. Mong’a teraka e ileng ea tlisa lehlabathe le lehlohlojane moo ho neng ho hahoa teng o ile a re: “Le tšoana le likokoanyana
Baithaopi ba ile ba qeta ho haha ka mor’a libeke tse ka tlaase ho tse tšeletseng ho tloha ha ba ne ba qala ho cheka moralo. Ka ho haha Holo ea ’Muso kapele hakaalo, litho tsa phutheho li ile tsa khona ho kopanela ka botlalo mosebetsing oa bohlokoa haholo oa ho bolela litaba tse molemo tsa ’Muso oa Molimo.
Ellen, e leng setho se seng sa phutheho ea moo, o re: “Re ne re sa khone ho fella kaofela ka Holong ea ’Muso ’me bongata ba rōna re ne re lula ka ntle. Holo e ncha ea ’Muso e ntle ’me re khona ho lula ka bolokolohi, kahoo re khona ho rua molemo le ho feta lithutong le khothatsong eo re e fumanang libokeng.”